text:
30 agosto 2009
Vive Farle, vive il Cuar
Zornade di 3 a 1.
Par ripiâsi de sacodade cjapade a Gjenue dal Udin cuintri de Samp, mi consoli cul 3 a 1 dal Farle sul Cjasesole e il sucès tal torneu di balon dai Borgs di Maian.
Compliments ai Farlats!
E duncje, "Vive Farle, Vive il Cuar e la roie dal Mulinâr..."
29 agosto 2009
Colaborazion cun Colonia Caroya
Come che us ai anticipât la setemane passade, o vin tacât une piçule colaborazion cun Colonia Caroya, in particolâr cul program Fuarce Furlans di Radio Fm Comunicar (te foto, la redazion).
O feveli al plurâl parcè che o scuen ringraziâ Luca Peresson, Venusia Dominici e Sonia Romanini che mi àn compagnât te realizazion di cheste idee nassude "vie Internet" cun Claudio Roya (chel tal mieç te foto).
Si trate di une selezion des Flabis di Fedro voltadis pai Furlans di pre Antoni Beline. Fracait chi chest link par scoltâ la prime pontade.
L'apontament al è par 15 setemanis ogni sabide tor 5 e mieze dopomisdì in direte in streaming o par radio su Radio Onde Furlane in repliche di lunis.
O feveli al plurâl parcè che o scuen ringraziâ Luca Peresson, Venusia Dominici e Sonia Romanini che mi àn compagnât te realizazion di cheste idee nassude "vie Internet" cun Claudio Roya (chel tal mieç te foto).
Si trate di une selezion des Flabis di Fedro voltadis pai Furlans di pre Antoni Beline. Fracait chi chest link par scoltâ la prime pontade.
L'apontament al è par 15 setemanis ogni sabide tor 5 e mieze dopomisdì in direte in streaming o par radio su Radio Onde Furlane in repliche di lunis.
26 agosto 2009
Fieste dal Faf
Ancje in vacance si à un pinsîr pai amîs e duncje ve ca la segnalazion di vuê.
Une des robis di no pierdi par cheste fin di Istât e je la Faf.ieste, la fieste dai Fantats furlans a Feletis.
Fracait ca par savênt di plui.
INZORNAMENT SUI ORARIS: stant che e mancjave la ore de fieste, fracait chi par viodi ducj i oraris.
Une des robis di no pierdi par cheste fin di Istât e je la Faf.ieste, la fieste dai Fantats furlans a Feletis.
Fracait ca par savênt di plui.
INZORNAMENT SUI ORARIS: stant che e mancjave la ore de fieste, fracait chi par viodi ducj i oraris.
24 agosto 2009
Polse
O ai decidût di fâ un tic di vacance. Ma no stait a vê pôre... no soi tant distant!
Mandiiiiiiii =)
Mandiiiiiiii =)
23 agosto 2009
Probleme di bolps
Ancje vuê sul Messaggero Veneto si fevele di bolps maladis: un probleme che al va indevant di diviers timp ancje chi a Maian.
Isal cualchi letôr che al sa alc di plui? Tal prin coment us met l'articul di vuê.
Isal cualchi letôr che al sa alc di plui? Tal prin coment us met l'articul di vuê.
22 agosto 2009
Alè Udin
Al tache il campionât e a mi no mi reste che berghelâ:
Alè Udin!
Un mandi a ducj i amîs de Auc e in particolâr a Gianluca!
Fuarce Udin!!!
Ps: Cualchi zornade indaûr e je stade fate la presentazion dal Udin in place domo: par savênt di plui, fracait chi.
Alè Udin!
Un mandi a ducj i amîs de Auc e in particolâr a Gianluca!
Fuarce Udin!!!
Ps: Cualchi zornade indaûr e je stade fate la presentazion dal Udin in place domo: par savênt di plui, fracait chi.
21 agosto 2009
Fuarce Furlans di Colonia Caroya
Al è tant che no feveli di lôr: il program Fuarce Furlans al va in onde di Colonia Caroya in Argjentine su lis frecuencis di Radio Fm Comunicar. Tra i condutôrs o vin Marta e Daniel. O aprofiti ancje par saludâ il gno amì Claudio Roya.
Us consei di scoltâ la trasmission di doman Sabide ai 22 di Avost che e va in onde a lis 5 dopo misdì (ore furlane) in streaming sul sît de Radio (fracait chi) o su lis frecuencis di Radio Onde Furlane te repliche di lunis: o podaressis cjatâ cualchi sorprese...
Restait in scolte e un mandi di cûr a ducj i furlans di Colonia Caroya.
Inzornament di Domenie ai 23 di Avost: se no vês scoltât la trasmission in direte, o podês cjatâ chi la pontade di Sabide: fracait chi. Buine scolte!
Us consei di scoltâ la trasmission di doman Sabide ai 22 di Avost che e va in onde a lis 5 dopo misdì (ore furlane) in streaming sul sît de Radio (fracait chi) o su lis frecuencis di Radio Onde Furlane te repliche di lunis: o podaressis cjatâ cualchi sorprese...
Restait in scolte e un mandi di cûr a ducj i furlans di Colonia Caroya.
Inzornament di Domenie ai 23 di Avost: se no vês scoltât la trasmission in direte, o podês cjatâ chi la pontade di Sabide: fracait chi. Buine scolte!
20 agosto 2009
Benvignût al gnûf Vescul di Udin
Udin al à un gnûf Vescul: Bons. Mazzocato (te foto) che al rive de diocesi di Trevîs (lait a lei sul sît de Vite Cattoliche).
Mi somee un ticut strani che la diocesi furlane cheste volte no vedi rivât a esprimi un sucessôr furlan. Bon, no mi somee il câs di fâ polemiche su di chest stant che ancje il Beât Betrant nol jere furlan e pûr al è stât un dai Patriarcjis plui impuartants de storie di Aquilee.
Cumò i tocje a Bons. Mazzocato puartâ indevant cheste ereditât e mi auguri dome che nol vedi pôre di judâ i Furlans a difindi la nestre identitât: a chest proposit mi à plasût une vore l'intervent dal President Fontanini che al à fat un precîs riferiment al Patriarcjât di Aquilee.
Mandi e benvignût in Friûl!
18 agosto 2009
Mandi Fernanda
Mi plasin i libris di Ernest Hemingway, di Jack Kerouac e lis cjançons di Fabrizio De Andrè... No pues no jessi displasût pe notizie de muart di Fernanda Pivano (te foto).
No soi jo la persone plui adate par piturâ il profîl di cheste grande femine di culture. O pues dome dî: mandi Fernanda e grazie par dut ce che tu nus âs fat cognossi.
No soi jo la persone plui adate par piturâ il profîl di cheste grande femine di culture. O pues dome dî: mandi Fernanda e grazie par dut ce che tu nus âs fat cognossi.
17 agosto 2009
Lotarie di Maian: estrazion
Ve ca in numars che a vincin i premis de lotarie di Maian:
1° ESTRAT Scooter Motom Trancity 250 cc 16933
2° ESTRAT Set zardin Green 19804
3° ESTRAT Condizionadôr Iatu 6014
4° ESTRAT Minimoto eletriche Coolthings 3271
5° ESTRAT Fotocjamare digjitâl Fujifilm Q1 16398
6° ESTRAT Fontane Zen 35740 5968
7° ESTRAT Cjaruç puarte imprescj 6576
8° ESTRAT Registradôr+letôr MP3 Acer 11322
9° ESTRAT Ombren zardin orientâl 17143
10° ESTRAT Ombren zardin orientâl 5207
1° ESTRAT Scooter Motom Trancity 250 cc 16933
2° ESTRAT Set zardin Green 19804
3° ESTRAT Condizionadôr Iatu 6014
4° ESTRAT Minimoto eletriche Coolthings 3271
5° ESTRAT Fotocjamare digjitâl Fujifilm Q1 16398
6° ESTRAT Fontane Zen 35740 5968
7° ESTRAT Cjaruç puarte imprescj 6576
8° ESTRAT Registradôr+letôr MP3 Acer 11322
9° ESTRAT Ombren zardin orientâl 17143
10° ESTRAT Ombren zardin orientâl 5207
16 agosto 2009
Bon complean!
Vuê e fâs i agns la mê mame Denise! Augurons!
15 agosto 2009
In memorie di Giorgio Ferigo
Domenie passade al varès finît 60 agns. E invezit al è cuasit 2 agns che nus à lassât.
In tancj, come Aldo Rossi, lu ricuardin e jo us segnali la associazion che e pueste il so non: http://www.giorgioferigo.nete/ cuntune pagjine di cjargne culture dedicade al Povolâr Ensemble.
Se no vês stât ai Colonos domenie passade, us consei di lâ a Comelians ai 20 di Avost, joibe che e ven (fracait chi par viodi la locandine).
Mandi Giorgio.
In tancj, come Aldo Rossi, lu ricuardin e jo us segnali la associazion che e pueste il so non: http://www.giorgioferigo.nete/ cuntune pagjine di cjargne culture dedicade al Povolâr Ensemble.
Se no vês stât ai Colonos domenie passade, us consei di lâ a Comelians ai 20 di Avost, joibe che e ven (fracait chi par viodi la locandine).
Mandi Giorgio.
14 agosto 2009
13 agosto 2009
La Patrie sot dal ombrelon
E je rivade par pueste la copie dal ultin numar de Patrie dal Friûl che chest mês e fevele dal mâl dal modon. Buine leture a ducj!
09 agosto 2009
Ce campion!
Velu Gioele, il gno nevodut che vuê al à esordît cu la dame li dal Festival: chi impegnât cun Romeo!
06 agosto 2009
Mai plui
Ancje chest an o ai voie di ricuardâ chest aniversari: ai 6 di Avost dal 1945 Hiroshima e jentrave te storie. Purtrop.
03 agosto 2009
Zelig a Maian
Miercus al rive a Maian Punto Zelig, il spetacul comic che al à vût tant sucès par television.
A chest proposit us segnali che in Pro Majano a son inmò a disposizion i biliets: fracait chi par viodi.
O zonti ancje une biele iniziative che o ai sintût su Radio Spazio 103, che e met a disposizion 2 biliets... cemût fâ par vinciju?
Doman, martars ai 4 di Avost, o vês di sintonizâsi su lis frecuencis di Radio Spazio 103 des 9 fin 11 di buinore pe trasmission "Cafè 103 estate": cuant che a daran il "VIE" o varês di clamâ il 0432.512661. I plui svelts si puartaran a cjase 2 biliets par om.
A chest proposit us segnali che in Pro Majano a son inmò a disposizion i biliets: fracait chi par viodi.
O zonti ancje une biele iniziative che o ai sintût su Radio Spazio 103, che e met a disposizion 2 biliets... cemût fâ par vinciju?
Doman, martars ai 4 di Avost, o vês di sintonizâsi su lis frecuencis di Radio Spazio 103 des 9 fin 11 di buinore pe trasmission "Cafè 103 estate": cuant che a daran il "VIE" o varês di clamâ il 0432.512661. I plui svelts si puartaran a cjase 2 biliets par om.
02 agosto 2009
Lignan
Al sarà stât parcè che e jere la prime domenie di Avost, al sarà stât parcè che al jere un soreli che al disfave ancje il savalon, al sarà stât parcè che il mâr al jere un figade, ma vuê a Lignan al jere plen di int.
E ancje jo mi soi butât tal mieç des ondis che a increspavin la aghe: masse biel!
E ancje jo mi soi butât tal mieç des ondis che a increspavin la aghe: masse biel!
01 agosto 2009
Robis di mats
O premet che no ai viodût il post in cuistion e duncje no sai ce che realmentri e à scrit Flavia, la assessore a la culture di Sant Denêl e blogger. Duncje comentâ cence vê elements nol è just parcè che no sai se e à ofindût cualchidun, se e à doprât peraulatis o altri.
Jo stes o ai vût ce discuti cun jê par posizions che e veve cjapât e no simpri o condividi ce che e scriveve.
Ma ce che o ai let sul gjornâl e il fat che al sedi stât ancje sierât il so blog, mi somee propit ecessîf. Mi somee une grande sconfite di ducj.
Jo stes o ai vût ce discuti cun jê par posizions che e veve cjapât e no simpri o condividi ce che e scriveve.
Ma ce che o ai let sul gjornâl e il fat che al sedi stât ancje sierât il so blog, mi somee propit ecessîf. Mi somee une grande sconfite di ducj.
Iscriviti a: Post (Atom)


c: text/html

text:
Come fat esterni, o podin menzonâ la invasion Napoleoniche in Spagne, che e à provocât la destituzion dal Re spagnûl "Fernando VII", che al è stât subit rimplaçât par un fradi di Napoleon Buonaparte di non Sêf, e coronât Re cul non di “Josè Iº”, il popul spagnûl subit lu batià cul sorenon di "Bèpo butilie" pal fat che i plaseve bevi.
Cheste gnove situazion spagnole insiemi ad altris sucès che a passavin internementri, a rivarin a fâ si che lis coloniis Americanis, a forin pensant che jere rivade l'ore di separâsi dal domini Iberic, di fat tal "Virreinato del Rio de
Il 22 di Mai dal 1810 si realizà il clamât "Cabildo Abierto", formât dai vicins, une misture di creoi e spagnûi, dai plui notabii de citât di Buenos Aires.
Cheste riunion e jere stade solecitade al cognossi i sucès Spagnûi. Ta cheste assemblee vierte si decît separà de sô incarghe al "Vice Re" Cisneros. Finalmentri e daspò di lungjis discussions, cul popul riunît te place, il vinars 25 di Mai dal 1810, si forme il prin Guvier de Patrie Argjentine, cu la presidence dal Brigadîr Cornelio Saavedra.
La prime strofe dal imni Nazionâl Argjentin, (traduzion proprie)
--
Sintît mortâi l'urli sagrât,
Libertât.....libertât....libertât,
Sintît rumôr di rotis cjadenis,
Viodêt tal tron la nobil paritât
--
Oid mortales el grito sagrado
Libertad, liberad, libertad
Oid el ruido de rotas cadenas
Ved en trono a la noble igualdad.
---

robotstxt: allowed

filter: keep


text:
Il guvier
galês al à dât fûr i nivei gnûfs di tutele e di promozion de
lenghe pes aziendis publichis e par chês privadis clamadis a garantî
servizis di utilitât publiche. L’esecutîf al à metût jù il
document dopo che vie pal 2013 al veve boçât i standards
linguistics fats indenant de comissarie pe lenghe galese, Meri Huws.
Si vierç cumò une dade di consultazions che a varessin po di puartâ
i nivei a deventâ leç tor dal mês di Novembar di chest an. Pal
prin ministri Carwyn Jones si trate di un pas impuartant che al
permetarà di slargjâ i servizis che i citadins a varan ancje par
galês. Pe Cymdeithas yr Iaith Gymraeg (Societât pe Lenghe Galese),
organizazion in prime linie inte difese dai dirits linguistics, la
Assemblee Nazionâl dal Gales e varà invezit di incressi e infuartî
i nivei dal moment che in diviersis areis, tant che telefonie e
internet, si riscje fintremai di vê servizis piês di chei di cumò.
Font:
BBC, 06/01/14


text:
Il prin di
Jugn inte aree a maiorance serbe dal Cossovo, dongje de citât di
Mitrovica, si à tocjât un gnûf pic di tension cul feriment intun
scuintri a fûc di un soldât de KFOR (trupis NATO in Cossovo) e di
trê membris de comunitât serbe. Al è zaromai di mês che i serps a
àn tirât sù baricadis dilunc des stradis par impedî l’acès aes
fuarcis di polizie e aes vuardis di confin cossovanis. I serps di
cheste regjon no ricognossin la indipendence dal Cossovo e nancje lis
sôs autoritâts, a maiorance albanese, e no acetin che la frontiere
cu la Serbie e vegni sierade e controlade di lôr. Il scuintri a fûc
al è nassût propit intant che membris de KFOR a cirivin di tirâ
vie lis baricadis de strade jenfri Mitrovica e Zvecan. I incidents a
àn puartât ancje a di une riunion di urgjence des massimis
autoritâts serbis, a tacâ dal gnûf president Tomislav Nikolić,
par decidi cemût rispuindi a cheste situazion di crisi che e menace
di deventâ simpri plui grivie. Il guvier cossovan invezit al à
acusât propit lis autoritâts serbis di jessi daûr di chest aument
de tension.
Font:
Balkan
Insight, 01-05/06/12


text:
Intal 2005
a jerin stâts i catalans a vierzi la strade dal ricognossiment di un
domini internet che al identificàs ancje su la rêt la lôr
specificitât linguistiche e nazionâl, ma cumò il grup di
nazionalitâts cence stât che al à vût il stes ricognossiment si è
slargjât e, dopo che in Mai e jere stade la Bretagne a otignî il so
domini internet specific, il mês di Jugn al à puartât chest stes
risultât ancje pal Paîs Basc e pe Galizie. Cun di fat l’ICANN,
l’organisim internazionâl che al controle i dominis su la rêt, al
à comunicât di vê fatis buinis lis domandis pes estensions .eus e
.gal. I galizians a vevin tacât il lôr percors pal ricognossiment
intal 2007 cu la costituzion de associazion PuntoGal e la campagne pe
racuelte di adesions e di risorsis par rivâ a otignî un domini
propri; i bascs a vevin cjapât la stesse strade intal 2008 cu la
nassite de organizazion PuntuEus, là che lis letaris “eus” a
stan par euskara, o sei la lenghe basche, element primari pe
identitât dal Paîs Basc. I dominis gnûfs a saran cumò a
disposizion di chei sîts internet che a doprin chestis dôs lenghis
o che si ricognossin e a svilupin la culture e la identitât di
chestis dôs comunitâts.
Font:
Gara, 15/06/13; Galicia Hoxe, 15/06/13


text:
La
organizazion Hizkuntz Eskubideen Behatokia (Osservatori sui Dirits
Linguistics) ai 7 di Jugn e à presentât a Iruñea / Pamplona il so
rapuart sul stât dai dirits linguistics intal Paîs Basc vie pal
2011. Intal document si conferme la impussibilitât di cui che al
fevele par euskara a vivi ad in plen doprant cheste lenghe. I
problemis che a jerin za stâts segnalâts intai agns passâts a
restin ancjemò alì – e à spiegât la diretore de organizazion,
Garbiñe Petriati – e si à viodût che, fale cualchi piçul
miorament ca e là, intal mont dal lavôr, intai traspuarts e intes
relazions sociâls a van dilunc a esisti dai pidiments che a
impedissin di doprâ la lenghe basche cun normalitât. La
responsabilitât principâl par cheste situazion e je des
aministrazions publichis che a son clamadis de leç a garantî i
dirits linguistics. Tal câs dai guviers de Comunitât Autonome
Basche e de Navare il 2011 al à fintremai viodût dai pas indaûr.
Par chest – e à zontât la Petriati – al è impuartant che ducj
i citadins a segnalin e a denunciin lis iregolaritâts e lis
mancjancis di maniere di dâi plui fuarce e plui imprescj aes
organizazions tant che Behatokia par intervignî.
Font:
Gara, 08/06/12


text:
30/11/11
"La Comugne", numar monografic sul 1511
Al è jessût il gnûf numar de riviste leterarie par furlan "La Comugne" editade de cjase editore Kappa Vu. Si trate di un numar monografic dedicât di plante fûr ae Joibe Grasse dal 1511 cun tescj di aprofondiment storic, contis ispiradis al plui grant riviel popolâr de storie furlane e ancje riflessions sul Friûl a cinccent agns di chê rivolte. La prime presentazion publiche di chest numar de riviste si le varà inte suaze de iniziative "Aperitivi con l'autore", vinars ai 2 di Dicembar a 7 sot sere alì de tratorie "Cuochi per voi", inte place dal municipi a Basilian. Intant de serade a intervignaran, tra i altris, il curadôr de riviste Pauli Cantarut, il scritôr Checo Tam e il rapresentant de Associazion 1511 Carli Pup.
Iscriviti a: Commenti sul post (Atom)


text:
G
Il G al è l'otâf segn dal alfabet furlan. Al è ancje il setim segn dal alfabet latin.
Tabele dai contignûts
Storie[cambie | modifiche il codiç]
La letare G e fo introdusude tal alfabet latin dome tal 230 p.C., par distingui il sun sort /k/ dal sun sonôr /ɡ/. In origjin, tal alfabet latin — cussì come tal alfabet etrusc — e esisteve dome il simbul C par indicâ i doi suns.
Altris significâts dal G[cambie | modifiche il codiç]
Biochimiche[cambie | modifiche il codiç]
- G, te codifiche des aminoacits ordenaris, al è la abreviazion de glicine.
- G, te codifiche des acits dai nusei, al è la abreviazion de guanine.
Fisiche[cambie | modifiche il codiç]
- g al indiche la acelerazion di gravitât te superficie de tiere
- G al è la costant di acelerazion universâl
Metrologjie[cambie | modifiche il codiç]
- g al è il simbul dal gram, unitât di misure de masse
- G al è al è la abreviazion dal prefis giga, ch'al significhe 109
Musiche[cambie | modifiche il codiç]
- G al è la note musicâl sol pe notazion doprade tai paîs di lenghe inglese o todescje
Traspuarts[cambie | modifiche il codiç]
- G al è la targhe automobilistiche internazionâl dal Gabon


text:
Al e poc ce fa', le storie dai ultins agns e an puartât ciertis impressions dai Stas Unis a cjapà ancjemò plui pît in tal forest. Le Americhe e je fate di int, e come Frank McCourt al diseve in tun dai soi libris " i Merecans e vegnin in dutis les formis e colôrs" .
Ma cui lu disie ale int foreste ? Cemût e dulà ?
Cusi' le Disney su direzion dal guviêr federâl, pro bono e a fat un filmât di cualchi minût cal mostre le muse de Americhe. Sigûr e pues vignì viodude come propagande, ma di une bande si scugne scomencia e in chest cas al sarà te salis di aspiet de Ambassadis merecanis ator pal mont e te salis doganâl dai aeropuarts merecans.
A di le veretât mi fas vignì a iniment une publicitât ( Ad Council ) che riclamave ale unitât nazionâl dopo l' Undis di Setembar le che si viodeve int di dutis lis etniis, religjons e etâts che disevin " I am an American "
Welcome: Portraits of America ( Gnûf filmât )
I am an American ( Ad Council )


text:
La aministrazion regjonâl sarde e à cambiât colôr. Cun di fat, lis elezions che si son davueltis ai 15 e ai 16 di Fevrâr a àn dât la vitorie, cul 51,88% des preferencis, al candidât dal centri diestre Ugo Cappellacci, che al vuidarà la Regjon Sardegne tai prossims agns. La sô coalizion e à vût un risultât inmò plui grues, ven a dî il 56,07% dai vôts. Plui in detai: il PdL al à vût il 30,2% des preferencis, la UDC il 9,04%, i Riformatori Sardi il 6,79%, il PSd’Az il 4,29%, Sardegna Insieme – UDS – Nuovo PSI il 3,48%, e il Movimento per le autonomie il 2,25%. Il president dimissionari, Renato Soru, invezit, nol è lât plui innà dal 42,94%. La coalizion di centri çampe che lu poiave si è fermade al 39,07%, che a son lâts dividûts cussì: al PD il 24,77%, ae IdV il 5,04%, al PRC il 3,16%, ai Rossomori il 2,54%, al PdCI l’1,91%, ae Sinistra Autonomista l’1,64%. Al tierç puest, ancje se lontan dai prins doi candidâts, al è rivât il candidât indipendentist Gavino Sale che al à cjapât il 3,06% dai vôts; il so partît – iRS – al à vût, invezit, il 2,06% des preferencis. In ogni câs, si trate di un pas indenant pal partît indipendentist sart che al pues contâ suntune base eletorâl di cuasi 30 mil vôts. Chel altri candidât indipendentist, Gianfranco Sollai, si è fermât al 0,55%. A poiâlu e jere la coalizion Unidade Indipendentista che e à cjapât il 0,45% dai vôts. Un tic miôr al à fat il candidât dal Partît Socialist, Peppino Balia, che al à vût l’1,55% des preferencis; il so partît, invezit, al è stât votât dal 2,33% dal eletôrs.
Font: Regione Autonoma della Sardegna, 16-17/02/09 (ultins dâts inzornâts ai 26/02/09)


text:
Tal popul da lis ocjis, si conte cheste storie: ”Une volte a jerin dôs grotis e un arbul; ta la prime, plui scure, al viveve un lôf, ta la seconde un agnel e tal arbul, un sghirat. Il lôf al voleve lâ a stâ ta la grote dal agnel e i berle: “Rinditi subit! Dâmi la tô grote!” Il sghirat, cjalant la scene, la dì dopo al domande al lôf protezion di une altre bestie feroç, par judâlu a cjapâ la grote dal agnel.
I doi dopo vê sconfit l’agnel lu an mangjât però, il lôf no passût dal agnel si e mangjât ancje il roditôr, rompint la promesse fate.
Cheste storie nus insegne che, cui che par jessi difindût si fide di un trist, al cîr di fâsi judâ e al cjate disgracie.
di Di Filippo Veronica, Giurissevich Arianna,
Riccardo Tomada, Alberto Bassi,
Andrea Ecoretti
Scuele Medie di Listize
Conte n. 89


text:
La fin dal mont e jere nunziade pe matine daspò. A siet.
- Siet e cuatri minûts- al precisà Fredo, biel che a jerin ducj sentâts di fûr, su la stradele a cjapâ il fresc. Che il cjalt, chest an, al è rivât adore e je apene passade la Sense!
Fredo al saveve simpri dut, Fredo. Par vie che Gjudite, la sô femine, e jere massarie li dal plevan e il plevan al veve television in cjase, lui, e alore...
- Eh! Fin dal mont! A contin tantis!
- No sta crodi dut ce che a ti contin!
- Fufignis! Fufignis di chês di cumò!
Milio, Checo, Rico, barbe Agnul...no i crodevin.
E lis feminis no savevin ce pensâ, ce dî, lor a levin daûr di ce che a disevin i oms.
E i fruts? Chei a zuiavin, a fasevin un davoi di cjadaldiaul. A brene vierte su la stradele e fin su la place, la sere e jere lungje e clipe e tantis robis ancjemò di dîsi, di provâ, di mostrâ.
- Planc, fruts, atents di no colâ - par scrupul di cussience, di vêiu visâts.
I fruts ur corevin daûr a lis frutis cun chê di fâlis imbesteâ. Ma, si sa ce maniere che al va il mont, magari e leve a finîle che a jerin lis frutis a imbesteâ i masclis.
Aulo, chê storie de fin dal mont, i veve jentrade di une orele e lade fûr di chê altre, biel che al pontave une frute, cuasi simpri chê, cuasi simpri Lice. Fin dal mont? Alis 7 e cuatri minûts? Ma il pai al mi clame a siet e miege! Par lâ a puartâ il lat. Il pai.
A cjase, a cene, un par di oris prime, i veve dit, lui, Aulo, al pai:
- Al à vinçût Baldini. Vuê al à vint Baldini.
Il pai al jere daûr a mastiâ une fete di salamp cu la polente frede.
- Ah. E Coppi?
- Coppi al è muart, pai.
- Ah, sì. E je vere.
Po, biel che al si jemplave il cuartin di merlot:
- Ma... ma no jerial finît il zîr d’Italie? No isal finît, benzà?
- Cui tapons, no!
- Ah. I tapons. Sul savalon.
Sul savalon. Cui tapons. Tapons di flascjis di aranciade, di bire, di bibitis, chês di cumò . Cjatâts e respâts su ator ator, mo ca, mo là. Che in cjase lor no usavin di chês robis li. Aghe e vin e vonde. Une glutade di sgnape, il pai.
E lui, Aulo, i tapons ju veve rabaltâts e ur veve metût dentri un cerclut di cjarte che parsore al veve scrit un non: Nencini, Baldini, Moser, Pambianco, Ronchini e ancje forescj, Bobè, Anchetil, Plancart, Coblè e cussì po. E ju faseve slichiâ sulis pistis che al prontave intal grum dal savalon daûr de stale, un scjck cu la ongule e di vuai mandâju fûr di strade.
Il plui brut tapon, chel dut scuintiât e macolât, i lu veve consegnât a Daringad, par vie che nol podeve gjoldilu, chel li, che, daspes, cuant lui al leve sot dal barcon viert di sar Filip par sintî di scuindon la radio che e contave des corsis, daspes, cuant che Baldini o Nencini o un altri talian al jere li li par taiâ il travuart, prin, daspes al saltave fûr chest sacrabolt di un francês al ultin metri e al vinceve lui! Antipatic!
Aulo al saveve che ancje so pari un pôc tifôs di Baldini al jere, cuant che al veve timp. E ancje Lice, chê frute che...
E alore vuê al veve vint Baldini, vitorie limpide. Prin, cence discussions.
Vere che...
Vere che ce?
Vere che a viodi cheste tape di vuê sul savalon e jere vignide ancje Lice. E che Aulo... un pôc i plaseve Lice, a Aulo, un pôc. E che alore par fâle contente...magari, cence savê, al varà sburtât un freghenin di plui il tapon di Baldini...che, po, sul savalon a plan al è facil di sburtâju ducj compagns, ma cuant che la strade si rimpine su pes montagnis, i tapons a puedin ancje sbrissâ jù e alore bisugne tornâ metiju sù e, se al cole Baldini, magari, cence savê, al po stai che i vedi fat vuadagnâ, cence savê, un par di curvis...
Su la stradele, la prime a sunâ la ritirade e jere stade agne Silvie, alore fruts, che e je ore di lâ a durmî, cumò, alo, ducj che e je ore, fruts, alo, alo alo fruts, alofruts!
Aulo al veve butât un voli sul pai che i veve confermât dome cul cjalâlu, va là, frut va a durmî che o ven ancje jo di strade.
Il trop de mularie al si veve inviât su pe vile e ogni stradelute al pierdeve un o doi tocs. Fin che a jerin restâts dome Aulo e Lice, che jê e jere propi la ultime che e jere a stâ insom dal borc.
- Mandi - i dîs Lice, ancjemò sfladade e dute ninine. I slungje parfin une bussade.
Aulo al va a cjase di corse tignintisi il smursiel ancjemò tiepit dai lavris de frute. Une soste come che al covente, sot dal figâr, po vie lui sù pes scjalis, lis preieris da pît dal jet e la ultime, chê pe mame, cuant che za al è pognet cul cjâf sul cussin. La preiere i mûr sui lavris che za lu brinche la sium, cuant che un pinsîr i poche sù: la fin dal mont!
Se, pardabon... la fin dal mont... e cui puartie il lat?... e i miei tapons?
Al sbrisse fûr dal jet e di corse vuidât dal lusôr di lune al cor jù pes scjalis. Inte spacecusine. Lì, sul sojâr dal barcon, ju à metûts in rie i siei tapons coredôrs.
- E se no ai plui di viodius?
Planc a planc, ju tocje ducj, ur cjarece il non, Baldini, Ronchini, Nencini, un par un, ducj. Scuasi une bussade fate cu la ponte dal dêt. Ancje parfin a chel antipaticon di un Daringad.
di Laurin Zuan Nardin


text:
Ve chi, pene jentrade la stagjon de Vierte nus pâr just fâ un post in teme e cjacarâ di cualchi rose che magari, no simpri, la clamin cul non just, cuant che la viodin pai cjamps.
Tachin cun chê chi in bande, che ducj a cognosseis di sigûr, jessint che al è un dai flôr plui facii di cjatâ inte nestris bandis de basse plui umidis.
La Primula, sigûr, che ducj a clamin, cence falâ, primule.
Ven a stâi, però, che la primule e à ancje un altri non, une vore plui lontan di chel talian, che al è PESTELAC.
Altre rose che e à di pôc bandonât i nestris prâts e je chê che par talian si clama croco, che no à di jessi sconfundude cun il bucaneve. Di sigûr nol è dificil, jessint che a son ducj i doi tor pai prâts cuant che il frêt al poce e no da râr e je ancjemò la nêf sui rivâi. Il croco, par furlan, al è il CIVIDOC, ancje se di altris bandis a lu clamin cisignoc, zafaran o zafran e lu viodês inte imagjine chi in bande.
Il bucaneve, invezit, lui vin cjatât come Campanele di Unvier, o ancje, corezeinus se nol è just, Piluic.
Sierin cuntune rose che la si cjate spes tai vâs ma nol è impussibil cjatale tal bosc, soredut ta chei umits. Il Ciclamino, che a podês lâ indenant a clamâ ciclamin, cence pôre, ma che al è une vore plui biel, forsit, clamâlu intune altre maniere: PANPURCIN.
Sì, propit pan par purcits, jessint che - forsit - i purcits a devin jessi une vore saneôs di mangjâ i ciclamins, se ju cjatin framieç il muscli. Curiosissim, par altri, il fat che ancje par inglês la traduzion dal ciclamin e sedi une vore dongje a chê furlane: sowbread!


text:
(Sandro Botticelli, Belzebù, disens pe Divine Comedie, 1491-1495)
Lis riis a jerin inmò malsiguris, ma la matite e coreve vie sclete a butâ jù un diaul di creature.
Beatrice, inmagade, e cjalave so fi, daûr a fâ il so prin disen.
Il sfuei, cragnôs e fruçât, al veve parsore il taront di cualchi tace, ma il cjavat cui cuars che la canaie e veve piturât a discjoleve di chei difiets. A jerin vuès a tignî sù une ale di gnotul, largje e plene di voi; un bust pelôs, mans sclagnis a compagnâ in bocje un cuarp di om che al scjassave i pîts. Altris doi cjâfs, cui detâis mancul curâts, a saltavin fûr di ca e là dal cuel, rabiosis.
La femine e sossolâ denant de espression di maluserie dentri chei voi. E cjareçâ il so omenut, su ognidun dai cjâfs, cjalantlu che i tornave une ridade, trê voltis, denant dal spieli
Contis dal Ostîr
di Raffaele Serafini


text:
Aes sîs simpri di chê matine Neil al le dongje de jentrade de General Specifix su la Prime Mediane. Al cjapà l’assensôr di veri, doprant la sô cjarte di identitât gruesse su la puarte di GE-PRO-9 […].
Al le dret te stanzie dal CU e al ativà il colegament cul visôr ros dal controlôr. Al batè il so non e il codiç di cuarantesiet cifris, al poià la palme de man e al tacà la ricercje. Si fermà dome cuant che e comparì la sô documentazion. Nol saveve se al coventàs cualchi codiç speciâl par alterâ la DPI, la documentazion permanente dal impleât. Al jere conturbât, di pôre che lis vuardiis de sigurece armadis a saltassin fûr di une puarte scuindude e lu strissinassin vie in preson cence nancje un procès […].
Po dopo il soreli al tacà a jevâ di daûr dal profîl di Brooklyn.
Cu la lûs e rivà la sensazion dal spazi. Neil al cjalà la citât e dopo al scancelà lis marchis D di imbast e mancjance di concentrazion. Nol capità nie. Cuant che al eliminà i contignûts dal box de diagnosi il licenziament proponût al discomparì in automatic e il Visôr di Penalitât al fo sostituît cuntun Visôr di Merit colôr aghe. Culì Neil al scrivè che al veve palesade grande abilitât e che al jere stât promovût al setim nivel […].
Neil al metè dentri la sô DPI inzornade tal database permanent de General Specifix. Lu cjapà une sensazion di grande calme. Al fasè fieste vierzint un model gnûf di chip. Al veve decidût di creâ un gnûf chip par trasmeti e par ricevi dâts fra un argagn che ancjemò nol esisteve e il cerviel. Nol veve mai creât prime un chip in grât di processâ. Ae scuele dai prod i vevin insegnât che dome un prod cun cinc agns di specializazion dopo dai studis al veve la capacitât di codificâ i milions, a voltis miliarts, di istruzions binariis par otignî une funzion indipendente.
Ma Neil al veve imparât che i programadôrs logjics principâi a vevin disvilupât un database badiâl di sotprograms che al veve centenârs di milions di regjistrazions categorizadis daûr de funzion, de velocitât e de compatibilitât cun altris sotprograms. Neil al veve dome di pensâ a une funzion e dopo domandâ al sisteme di cirî in base ai siei parametris.
Chest sisteme […] al jere stât disvilupât sul imprin par un ûs gjeneric de HI, Hackers International, ma dopo al jere stât cooptât de MacroCode Corporation tal cors di une evenience pôc gustose avignude viers la fin da agns dîs dal XXI secul. Chest database, un segret tignût cun gjelosie, al vignive inzornât ogni ore cun logjichis creadis dentri de imprese, compradis difûr, o ben robadis.
Ogni regjistrazion dal sisteme e veve colegade a se une liste di aparâts hardware pusibii. A traviers di cheste liste Neil al jere sigûr di rivâ a cjatâ fûr il materiâl plui bon pal progjet dal Tierç Voli […].
«Mandi, piçul» i disè Nina, che e jere vignude a cjatâlu dopodimisdì sul tart, te sô stazion di lavôr. «Cemût vaie?»
«Benon. No podarès lâ miôr.»
«Stâstu lavorant ben?»
«Ae fin o ai capît, Nina.»
«Ce robe?»
«Chest al è dut ce che o ai. No podarès tornâ a LAIVE-AITCH nancje se mal permetessin. No podarès stâ li a clamâ protocoi o regjistradôrs segnetimp. No podarès jevâ aes siet e lâ a durmî aes dîs di sere. No podarès vivi cence di te.»
[…]
«O sai che no soi biele» e disè jê.
«No sta dîlu» al rispuindè lui. «No sta dî nie, dome che tu vuelis viodimi ancjemò, ancje se o soi un stupit, un pote dai borgats.»
Nina lu bussà su la bocje, une infrazion che e previodeve il licenziament a sec, e si voltà di buride, tornant al so lavôr.
Sielte e voltade par furlan
Dal Garzon de Ostarie


text:
Agne Lene e je une vere specialiste de cerimonie dal café ma cualchidun, se al passe devant di cjase sô, al à pôre di fàsi invidâ. Bisugne dî che agne Lene e invide cence savê se e à avonde café in cjase ma se a 'nd à e s'a i va ben, il so café al é veramentri bon. Nissun nol sa s'al é pe moka, pal café o pe âghe che e dopre, ma se i va ben, e che no dismentee alc par stâ a fevelâ a disin ducj che al é miôr che te ostarie sene e fâs cussì:
Prime a prepare lis cjicaris. Daspò a zonte trê crustui dai soi o cualchi biscot che e va svelte a domandâ ai vicins passant pal ort. Po e torne te cusine a cjoli lis sedons e il sucar, li, cualchi volte a s'inçopede e no sa plui ce che e jere vignude a fâ, i cjape il panic, là isal il café? E dìs lant tal frigo. Joii...
Se le comâri di là e continue a fevelâ, e riscje di sbaliâsi. Alore e à di stâ atente.
- Prime a si met le âghe tal capuç di sot, a i dîs simpri so nevôt tant che i passe i struments come s'al fos l'infermîr e jê il chirurgo. Po e à di stâ atente di no passâ le valvule cul livel de âghe che si no cuant ch'al passe, il café al trapasse di fûr, dissal. Ma nuie da fâ, jê e à simpri metût le aghe sôre de valvule e cussì cu le moka di dôs jê e fâs trê tacis. Une par jê, une pe comâri e une pe blancje cusine che di sigûr plui blancje no si puès e a scuen vê une biele macje nere cun sclipignadis artistichis tor ator. Ma se no à le macje nêre a é dute contente... Fin cuant che si inacuarç che a à dismenteât di meti le âghe, o il café tal filtro, o ben e à metût il café tal filtro ma no à metût il filtro...
Se le Gjildine a é lì, a si fasin une biele ridade massime che, ducj a lu san, a messede benon jê, e ce tant che a messede! Ma e dismentee simpri di meti il sucar.
Vuê il plevan, puarin, al si é fat invidâ e agne Lene e varès voie di viodi s'al é vêr ce che i an dite che lui al met cinc cucjarins di sucar ma a nol messede mai di mai. Alore a è a stade atente e par meracul no si è sbaliade cul café tant ch'a i contave che in Etiopie, secont il so von ch'al é stât aventi jù, le ceremonie dal café a dure une ore jenfri il rustîlu, mazenâlu e siervîlu.
Dome che tant che il plevan a i fevelave dal gjaul, cuant che a à sintût l'odôr di brusât e à pensât subite al infier e no al café ch'al passave e al é cussì che chiste volte in plui de macje nêre e i sclipignots artistics e veve ancje le mantie di bachelite fondude e le moka cussì imberdeade ch'à jere da butâ vie.
di Jaio Furlanâr


text:
EUTANASIE DI UN PATRIARCJÂT
(Avis, 17 di Zenâr 2012)
Domenie ai 19 di fevrâr dal 2012 us invidìn al incuintri di Vençon di presentaziòn dal libri editât di Glesie Furlane apene jessût Eutanasie di un Patriarcjât di Antoni Beline cu lis ilustrazions di Gianni Di Lena.
A cjacararàn lon. Pieri Fontanini, president de Provicie di Udin che e à finanziât la opare omnia di pre Antoni Beline, e la prof.se Liliana Ferrari, docente di Storie dal Cristianesim e Storie de Glesie a la Universitât di Triest e president dal Istitût di Storie Sociâl e Religjose di Gurize. L'incuintri al començarâ in Domo as 3.00 dopo di misdì cul cjant dai Gjespui e al continuarâ cu lis relazions te sale Patriarcje Bertrant inte canoniche.
I CJASTELÎRS: OLMIS DI ANTIGHE INT IN EUROPE E IN FRIÛL
(Avis, 16 di Zenâr 2012)
Intant che us augurìn un bon proseguiment tal an gnûf, ancje us invidìn al incuintri di Vençon di Domenie ai 29 di zenâr dal 2012 «I cjastelîrs: olmis di antighe int in Europe e in Friûl» Relatôr: prof. Angelo Floramo. L'incuintri al començarâ in Domo as 3.00 dopo di misdì cul cjant dai Gjespui e al continuarâ cu le relazion te sale Patriarcje Bertrant inte canoniche.
Nadâl 2011
(Avis, 23 di Dicembar 2011)
Al rive Nadâl ma i regai de justizie e de pâs no son par nô: il Stât talian no nus permet di cjacarà in public la nestre lenghe; la Glesie taliane no dà il permes al nestri Messâl Furlan. Prein par che i nestris sorestans si inacuarzin che o esistin ancje nô
DIMENSION SPIRITUÂL INTAL ÇURVIEL UMAN
(Avis, 8 di Novembar 2011)
O vin il plasê di invidaus al incuintri di Vençon che al sarâ, dopo Gjespui in Domo as 3.00 dopomisdì: Domenie ai 4 di dicembar dal 2011 in canoniche as 3.30 te sale Patriarcje Bertrant il prof. Franc Fari de Universitât dal Friûl al fevelarà de: Dimension spirituâl intal çurviel uman.
DAL CREAZIONISIM A LA EVOLUZION DE CREAZION
(Avis, 7 di Novembar 2011)
O vin il plasê di invidaus al incuintri di Vençon che al sarâ, dopo Gjespui in Domo as 3.00 dopomisdì: Domenie ai 20 di chest mês di novembar dal 2011, il prof. Agnul Vianello de Universitât dal Friûl al presentarà: DAL CREAZIONISIM A LA EVOLUZION DE CREAZION. Il regâl de sience a la fede.
IL TROI DE MEMORIE A SAMARDENCJE SORE TARCINT
(Avis, 13 di Otubar 2011)
Al è rivât il moment di incuintrâsi. Si cjatarìn domenie 6 di novembar dal 2011 as 3.00 dopo di misdì a Samardencje sore Tarcint in place devant de glesie par fâ insieme IL TROI DE MEMORIE un percors in companie di 120 anconis li che la int di Samardencje e conte de storie, de culture, de mitologjie furlane, di mistîrs, usancis e vite di paîs.
Al sarà nestre guide il mestri Aldo Micco. In câs di ploe, in alternative, si darìn dongje a Nimis te glesie di S. Gjervâs li che bons. Rizieri De Tina nus presentarà storie e art di chê impuartante glesie romaniche
LA PATRIE DAL FRIÛL A CJAMPFUARMIT CUL TRATÂT DI LISBONE
(Avis, 19 di Setembar 2011)
In ocasion de zornade europeane des lenghis, lunis ai 26 di Setembar a 8 e mieze di sere (20.30) alì de Ostarie A le Patrie dal Friûl, in place a Cjampfuarmit, la riviste in lenghe furlane La Patrie dal Friûl (www.lapatriedalfriul.org) e presente cu la colaborazion de Cjase pe Europe di Glemone un incuintri dal titul Fevelâ furlan al è fevelâ european.
Ospits de serade, moderade di Christian Romanini, a saran Marco Stolfo, curadôr de publicazion multimedial (libri + cdrom) plurilengâl Il Tratât di Lisbone. Argoments e documents pe integrazion europeane, e Silvio Moro, President de Cjase pe Europe di Glemone (www.casaxeuropa.org), editôr de opare.
Il volum si vierç cui intervents di Silvio Moro, Roberto Molinaro (Assessôr regjonâl ae istruzion) e Lucio Battistotti (Diretôr de Rapresentance in Italie de Comission europeane), al è bilengâl (furlan/talian) e al è articolât in cinc sezions tematichis.
La prime e je dedicade al Tratât di Lisbone. Chest argoment al ven frontât di Claudio Cressati, che al insegne li de Universitât dal Friûl e al è President de Academie europeiste dal Friûl-VJ, e dal Vicepresident de Cjase pe Europe, Renato Damiani.
Inte seconde la atenzion e je concentrade su tutele des minorancis e integrazion continentâl cuntun articul di Marco Stolfo, che al è dotôr di ricercje in Storie dal federalisim e de unitât europeane e su cooperazion trasfrontaliere, Euroregjons e Grups europeans di cooperazion teritoriâl, cui contribûts di Marco Stolfo e Leopoldo Coen de Universitât dal Friûl.
La publicazion e va indevant cun altris intervents che a permetin di cognossi miôr la storie dal procès di integrazion dal continent e lis azions de UE in diviers setôrs.
Il Cdrom zontât al è complementâr aes pagjinis dal volum, no dome pe forme multilengâl (dut al è disponibil intes cuatri lenghis de regjon: furlan, sloven, todesc e talian), ma ancje pal contignût multidissiplinâr. Par ognidun dai argoments frontâts intes sezions dal libri, di fat, e je metude a disposizion une selezion di fonts documentâls e bibliografichis e di colegaments a pagjinis o sîts internet di interès specific. Riferiments e links a son organizâts par aree tematiche e a son colegâts ai ristrets dai contribûts publicâts intal volum.
«Si trate dal prin di diviers apontaments che o fasarìn ogni mês: nus à someât significatîf vierzi cuntune serade dedicade a la Europe juste te zornade che la Europe e celebre lis lenghis» e spieghe la redazion da La Patrie dal Friûl «za di cualchi an o puartìn indevant il nestri impegn mensîl pe riviste adun cun seradis sul teritori e par chest o ringrazìin i titolârs de ostarie di Cjampfuarmit nestre omonime che nus àn dade massime disponibilitât, metint a disposizion la lôr sale pes cunvignis».


text:
Vinars 13 | Zenâr 2017 | 940 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avis
Progjets
Notiziis e ativitâts
Atris Pajginis
Cirint lis Olmis di Diu di Antoni Beline
Ultime olme
La rivelazion des Scrituris
21 di Avrîl 2007
Sore dut un, tant provât de vite e deludût di dut, mi à impressionât e dibot metût in crisi. Fevelant dal dolôr chal è tun ospedâl e in proporzion ben plui grande e tragjiche tal mont, al sostignive che nol po esisti un Creadôr chal à fatis lis robis cussì malamentri e un Signôr che nol rive a paronâ il mâl, a judâ lis sôs creaturis, a salvâlis di tantis soferencis e de robe plui assurde, la muart. Muart e Diu a son incompatibii, parcè che Diu al è vite e autôr di vite, cu la cuâl che la muart, ogni muart e dut ce chal puarte a la muart, a son la negazion de vite. Jessint om di culture, mi à tirât fûr ce che Fedor Dostoevskij (1821-1881) al à scrit a proposit des soferencis di un frut, vignût tal mont cence domandâ e che al patis cence vê fat o mertât nuie. Seont il gran scritôr rus, un frut malât al vanifiche dute la dogmatiche. E a mi, romantic ancje tal ospedâl, mi è vignût tal cjâf Oscar Wilde (1854-1900) là chal dîs che lis lagrimis di un frut tun curtîl scûr di Londre i gjavin al soreli dut il so sflandôr. Jentrant in confidence, mi à contât di un zovin di Tresesin, muart cualchi an indaûr, chal à tribulât tant, ma tant prime di murî scanât di dolôr e cunsumât dal mâl, che ducj si domandavin invelegnâts cemût che un Signôr, sal jere, al faseve o al lassave tribulâ in chê maniere selerade une puare anime nocente. Se ancje, come chal dîs lui, i dan il paradîs, rivarano cincuante paradîs a rifondilu dal mâl chal à frontât in chest mont?.
O sai che a son lis solitis, classichis obiezions su la contraditorietât fra Diu e il mâl, che un cualunche scuelâr di teologjie, e tant miôr un teolic, tes distrighe. Però une robe e je fevelâ di Diu e di mâl di front a un tai di vin o tun incuintri culturâl e une robe e je fâti chestis domandis biel che il mâl ti sfruçone dì par dì. Resonant, e resonant ben, il mâl e la muart a son la sconfite di Diu e il plui gran acusadôr cuintri di lui e de sô esistence e provedence. Nol è di maraveâsi se, denant dal mâl personâl e dal mont, plui di un si cjate a scûr e al rinunce a cirî ce che, seont lui, nol esist.
No volevi fâ un contraditori cuntun che al sfladassave come me. Un bon rapuart uman al vâl plui di une discussion teologjiche astrate. Mi è vignût però tal cjâf il câs dai doi dissepui di Emaus e des peraulis che ur dîs il compagn mistereôs e providenziâl: Il Crist no vevial forsit di patî dut chest e dome cussì jentrâ te sô glorie? E scomençant di Mosè e di ducj i profetis, ur spiegà ce che dutis lis Scrituris a disevin di lui (Lc 24, 26-27). Se la soference e je viodude e vivude seont la rude razionalitât e je un scandul e une assurditât. Se invezit si va plui indenant e si le cjale seont la rivelazion des Scrituris, alore e devente la strade privilegjade e sigure par jentrâ in glorie.


text:
Domenie ai 13 di Lui aes 6.00 sore sere te Basiliche di Aquilee solenitât dai Sants Ermacure e Furtunât
(Avis, 13 di Lui 2014)
La basiliche mari di Aquilee nus spiete ancje chest an 2014 pal avôt dal Friûl Domenie ai 13 di Lui aes 6.00 sore sere inte solenitât dai Sants Ermacure e Furtunât. Al presiedarà la concelebrazion bons. Rizieri De Tina, plevan di Nimis.
INZORNAMENT dai 05.09.2014:
Su la Patrie di Avost o podês lei la predicje di bons. Rizieri De Tina: fracait chest LINK
Alessio Persič al presente: IL STAMP AQUILEIÊS DE SPIRITUALITÂT DI SANT MARTIN DI TOURS
(Avis, 6 di Avrîl 2014)
Domenie ai 25 di mai, as 3 dopo di misdì te glesie di San Martin di Guart (Davâr) dopo dal cjant dai Gjespui il prof. Alessio Persič al presentarà: Il stamp aquileiês de spiritualitât di Sant Martin di Tours e, finide la conference, visite al sît archeologjic de basiliche paleocristiane
A Vençon MESSE PAR PRE ANTONONI BELINE e presentazion di doi libris
(Avis, 6 di Avrîl 2014)
Domenie ai 27 di avrîl dal 2014, as 6 sore sere a Vençon in Domo Messe tal setim anniversari de muart di pre Antononi Beline e presentazion dai siei libris de opera omnia: “Par amôr o par fuarce?” e “…dal vanzeli seont la int”.
“PREDIS” une comedie par une gnove vite sot di une buine stele
(Avis, 14 di Març 2014)
Incuintris di Vençon. Domenie ai 23 di març dal 2014, as 4 dopo di misdì, intal Auditorium des Scuelis a Vençon, la compagnie teatrâl “Il Tetro Incerto” (F. Fantini, E. Scruzzi, C. Moretti)
a presentarà: une comedie par une gnove vite sot di une buine stele "PREDIS". Ingres libar e sore nuie.
Conference di Remo Cacitti: “ATHEI IN HOC MUNDO” IL SCANDUL DE FEDE SECONT P. P. PASOLINI
(Avis, 15 di Fevrâr 2014)
Domenie ai 2 di març dal 2014 in domo a Vençon, as 3 dopo di misdì: cjant dai Gjespui; as 3.30, te sale Patriarcje Bertrand in canoniche: il prof. Remo Cacitti, de Universitât dai Studis di Milan, al presentarà: “ATHEI IN HOC MUNDO” IL SCANDUL DE FEDE SECONT P. P. PASOLINI
INCUINTRIS DIVENÇON domenie 26 di Zenâr dal 2014: UN CRISTIANISIM AUTONIM
(Avis, 10 di Zenâr 2014)
Domenie 26 di Zenâr dal 2014, a Vençon te sale Patriarcje Bertrant in canoniche dopo da cjant dai Gjespui fat in Domo a 3 dopo di misdì, incuintri su Cromazi di Aquilee e il so timp, relatôr: Gabriele Pelizzari de Universitât dai Studis di Milan.
«Nô o vin simpri mantignût la regule e l’ordenament de Glesie alessandrine e, daûr l’usance e la tradizion dai nestris paris, o tignìn cun jê un leam strent fin al dì di vuê (Cromazi)».
INCUINTRIS DI VENÇON
(Avis, 15 di Novembar 2013)
DOMENIE 1 DI DICEMBAR DAL 2013
te sale Patriarcje Bertrant in canoniche a Vençon dopo dal cjant dai Gjespui fat in Domo a 3 dopo di misdì il prof. Agnul Vianello proretôr de Universitât dal Friûl al presentarà:
RENATO JACUMIN: UN STUDIÔS E UN AMÌ
DOMENIE 15 DI DICEMBAR DAL 2013
tal Domo di Vençon a 3 dopo di misdì
TE TRADIZION PATRIARCJINE UNE PROPUESTE PAL GNÛF CJANT LITUGJIC FURLAN
presentazion dal CD “Cjantis di Glesie dal popul furlan” cun esemplificazions dal coro “Rosas di Mont” di Guart e celebrazion dal Missus.


text:
La iniziative e à cjatât la poie di cetancj sogjets, dentri e fûr dal Paîs Basc, ma tra i partîts dal panorame basc l’unic a dâ la sô adesion uficiâl al è stât EH Bildu, coalizion de çampe indipendentiste basche. Chel istès e cundut de ploie, la partecipazion ae manifestazion e je stade cussì massive che a son saltâts ducj i oraris previodûts pe sô partence e pe sô conclusion e che, in plui di chês decidudis pal percors, dutis lis stradis dulintor a son stadis subissadis di int. Une vore significative ancje la delegazion rivade dai Paîs Catalans cun rapresentants di ERC e de CUP in prime linie. Pai rapresentants dal partît socialist e di chel popolâr, la soluzion al teme dai presonîrs no passe pes manifestazions. In place però a jerin ancje elets socialiscj e dal PNV, cundut de no adesion dai lôr partîts ae iniziative. La manifestazion che, ancjemò une volte, e à mostrât trop che intal Paîs Basc il probleme dai presonîrs politics al sedi sintût une vore e in maniere trasversâl.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
17/01/13
Paîs Basc: passe cent mil personis pai presonîrs politics
La iniziative e à cjatât la poie di cetancj sogjets, dentri e fûr dal Paîs Basc, ma tra i partîts dal panorame basc l’unic a dâ la sô adesion uficiâl al è stât EH Bildu, coalizion de çampe indipendentiste basche. Chel istès e cundut de ploie, la partecipazion ae manifestazion e je stade cussì massive che a son saltâts ducj i oraris previodûts pe sô partence e pe sô conclusion e che, in plui di chês decidudis pal percors, dutis lis stradis dulintor a son stadis subissadis di int. Une vore significative ancje la delegazion rivade dai Paîs Catalans cun rapresentants di ERC e de CUP in prime linie. Pai rapresentants dal partît socialist e di chel popolâr, la soluzion al teme dai presonîrs no passe pes manifestazions. In place però a jerin ancje elets socialiscj e dal PNV, cundut de no adesion dai lôr partîts ae iniziative. La manifestazion che, ancjemò une volte, e à mostrât trop che intal Paîs Basc il probleme dai presonîrs politics al sedi sintût une vore e in maniere trasversâl.


text: Inte suaze de Zornade Mondiâl de Alimentazion, vinars ai 14 di Otubar aes cinc e mieze daspò di misdì, inte sale della Torre de Fondazion Casse di Sparagn di Gurize (vie Carducci 2), il Centri Volontaris Cooperazion al Disvilup e il Centri Missionari Diocesan a inmanein un incuintri par rifleti su la encicliche Laudato si'. Il discors sul document, mandât fûr di un an, al ven coordenât di Andrea Stocchiero, referent pe aree politiche e supuart di FOCSIV, cun intervents dal biolic e ambientalist Dario Gasparo, bonsignôr Paolo Bonetti, conseîr eclesiastic nazionâl di Coldiretti, e Paolo Tomasin, sociolic dal Forum pai bens comuns dal FVJ. Ae fin dal incuintri la Buteghe Equo Mondo e ufrìs un aperitîf just e solidâl.


text:
3 di Avrîl
"Fieste de Patrie dal Friûl"
a Udin
..........
..........
FRIÛL 2014.
DATIS, STORIIS, SIMBUI, VISIONS
"Friûl 2014. la Fieste de Patrie a Udin" al è il program di iniziativis metudis adun de bande dal Comun di Udin, in ocasion de "Fieste de Patrie dal Friûl", cun chê di memoreâ cheste ricorence e di ufrî oportunitâts di cognossince e di riflession sul Friûl di vuê.
Assessorato alle lingue minoritarie/Assessorât pes lenghis minoritariis
Assessorato alla cultura/Assessorât pe culture
Joibe ai 3 di Avrîl, h. 15.00
Biblioteche civiche “V. Joppi”,
Sezion Moderne -
Sale Corgnali Rive Bartolini 5, Udin
Taule taronde cun
Giuseppe Mariuz Societât Filologjiche Furlane
Carli Pup Radio Onde Furlane e Comitât/Odbor/Komitaat/Comitato 482
Giorgio Banchig Confederazion des Organizazions Slovenis - SSO
Velia Plozner Comission regjonâl pes minorancis di lenghe todescje
Linda Picco za borsiste e assegniste di ricercje te Universitât dal Friûl
Renato Rinaldi documentarist e ricercjadôr
coordenament di Marco Stolfo - Furlan in Comun
La investidure dal Patriarcje di Aquilee, Siart, tant che “Comes Fori Iulii, dux et marchio” de bande dal imperadôr Indrì IV, ai 3 di Avrîl dal 1077, al è un fat impuartant te storie dal Friûl.
Cun di fat, la atribuzion al Patriarcje de jurisdizion civîl e militâr sul teritori furlan e in maniere mutevule ancje su diviers teritoris dongje, mantignude par trê secui e mieç, e je stade determinante tal definî la unitât e la unitarietât dal Friûl e il so specific profîl linguistic e culturâl.
Par chest motîf, chê date e ven memoreade tant che “Fieste de Patrie dal Friûl”.
Chest an la fieste e devente ancje la ocasion par imbastî une riflession cun plui vôs e cuntun tai multidissiplinâr su inovâi, simbui e visions contemporaniis dal Friûl, tra memorie storiche, atualitât e avignî.
Un resonament di cheste fate al puarte, in particolâr, a meti dongje i 3 di Avrîl dal 1077 e la Joibe Grasse dal 1511, la storie che a àn daûr e cemût che a son stâts interpretâts a partî propit de Fieste de Patrie e dai 27 di Fevrâr, che di une desene di agns incà a vegnin memoreâts tant che “Zornade Furlane dai Dirits”.
Il confront al tocje il Friûl di lenghe furlane e il Friûl tant che tiere multilengâl e multiculturâl cuntune sô specifiche “unitât te diversitât”. Cun di plui, su la fonde di esperiencis specifichis di ricercje, e je la ocasion par scomençâ a viodi cemût che su cheste unitarietât a sedin diviersis visions sogjetivis e fintremai confusions e distorsions ideologjichis, massime par ce che al tocje la dimension teritoriâl e un simbul tant che la bandiere.
E in Sale Ajace a Udin a 9 di sere…..
Il secont event de zornade al è il "Conciert pe Fieste de Patrie dal dal Friûl", che si tignarà te Sale Ajace, a 9 di sere.
L'apontament, inmaneât par cure de Clape di Culture Patrie dal Friûl, al previôt la esibizion dal côr "Vôs di Vilegnove" di Vilegnove di S.Denêl. La serade e ten dongje un repertori di cjantis popolârs e vilotis di autôr cun leturis di tescj di pre Antoni Beline, pre Checo Placerean e pre Roman Michelot.
La partecipazion ai events e je libare e gratuite.
Altris informazions si cjatin achì: www.comune.udine.it/Furlan_in_Comun.
La manifestazion Friûl 2014. la Fieste de Patrie a Udin e va indenant fintremai ai 30 di Avrîl.
Chest messaç al è un invît a partecipâ e a fâlu savê ator.
http://www.comune.udine.it/opencms/opencms/release/ComuneUdine/cittavicina/Furlan_in_Comun/fiestedePatrie2014.html?style=1
FURLAN IN COMUN
Sportel pe Lenghe Furlane dal Comun di Udin
e-mail: furlan.incomun@comune.udine.it
tel. +39 0432 271623
http://www.comune.udine.it/Fur
lan_in_Comun/
La manifestazion Friûl 2014. la Fieste de Patrie a Udin e va indenant fintremai ai 30 di Avrîl.
Chest messaç al è un invît a partecipâ e a fâlu savê ator.
http://www.comune.udine.it/opencms/opencms/release/ComuneUdine/cittavicina/Furlan_in_Comun/fiestedePatrie2014.html?style=1
FURLAN IN COMUN
Sportel pe Lenghe Furlane dal Comun di Udin
e-mail: furlan.incomun@comune.udine.it
tel. +39 0432 271623
http://www.comune.udine.it/Fur


text:
Ogni robe ca ti po capità ta vite, sa dure poc a e miôr: sa è une robe brute …. parceche a è brute, sa è biele….. parceche ogni biel bal al stufe; cussì al è nassût il CD "Miôr curte, cjançons in mancul di 3 minûts" e dutes la cjançons, pûr durant cussì poc, a an un argoment e un rangjament completamentri difarent une da che ate. Par l'autôr la plui grande sodisfazion a sarès di fales cjantà da int sot la doce la matine, o tai moments di relax come sa fossin normâls cjançons italianes o ingleses. Las peraules e las musiches origjinai a son stades scrites da Aldo Rossi cul furlan di Plan Darte misclicjât. I argoments tratàs a son chei da vite di ogni di o da tradizion furlane e di seguit i fasin une piçule descrizion dai argoments:
Crazy bob: sigle uficiâl da cuinte edizion da manifestazion "Crazy bob" sul Zoncolan dal 10 al 12 di Març 2006; scrite in inglês e furlan colpe la globalizazion;
Download: cjançon ispirade da ducj i navigadôrs Furlans ator pe ret, ingredeâts tra file, servers e conessions;
Meteo Triestin: la querelle tra Triestins e Furlans a passe par il meteo regjonâl dal Giornale radio das 7 e 20 da matine; divertent;-))
Tvb tvb: storie d'amôr tra adolessents via messagins sms e come dut chel ca riguarde i adolessents une piçule tragjedie; intense :-p
Cjalde che sere: la sere dal 6 Mai 1976 tai voi di doi frutàs che che sere a erin a morosà a tor par Glemone; il teremot come no tu lu vorès mai imagjinât;
Il mal dal madon: la storie di un furlan colpît da "ataviche" malatie dal furlan, la voe di madon e di vuleisi fa la cjase; divertent;-))
Frico: cjançon ca plas veramenti a ducj e ca propon une nove ricete pal frico: dopo chel friabil e chel morbit, ecco il frico cun la.....;-))
Stude la lus: fa l'amôr, une das pocjis robis che al è miôr ca no setin curtes encje par no fa brutes figures; sensuâl e al stes timp romantiche
Nouvelle cuisine: met un furlan a cene in un locâl di cusine francese e il risultât lu scoltais ta cjançon; da une storie realmente sucedude:-)
Code: storie di un tipo rabiôs par vei fat pasà denant une tipe in code che dopo i tire il pac... e ce pac di chei ca brusjin; rabiose:-p
Mi an rapinât: la vere storie dal passaç Lira-Euro jodût traviers il tacuin che al reste simpri vueit cence savei cemût; un grum simpatiche;-))
I agns pasaz: bonus track lungje, cun pinsîrs ca cirin tai agns pasaz la fuarce par frontà il doman; un grum difarent da che ates
Credits:
Pensât, scrit, metût adun, mixat e prodot da Aldo Rossi tra il Zenâr 2003 e il Jugn 2005, "Crazy bob" e "Download" tra Nadal 2005 e Zenar 2006. Ducj i struments e i computers son stas sunâts e programâts da Aldo Rossi e encje il mastering fat a Tumieç. Las peraules e las musiches origjinai a son stades scrites da Aldo Rossi. Las fotografies a son di Luca D'Agostino. Design dal CD di Igor Tullio.
Aldo Rossi al vûl ringrazià: Silvia e Francesco pa soportazion; Rudy Selenati: par dut ce cal sa lui e par vêmi dât l'idee da cjançon "Nouvell Cousine" (mai scometi cun lui); Luca d'Agostino: al à fat meracui (visto il soggetto da fotografare); Pamela: la parone da cotule (e dal sot cotule) in copertine; Igor Tullio: par vei sistemât la grafiche dal CD e encje un poc las mes idees in materie; grazie a Tullio Durigon pa delicatece cal à tal presentà la mes cjançons; Monica Tallone: ce furtune veti incontrade.


text:
Etât di mieç
Secont la sudivision plui condividude de Storie Europeane de bande dai studiôs, la Ete di Mieç dal latin media tempestas o ancje media aetas (peraule doprade la prime volte da Flavio Biondo) al è il periodi jenfri la etât classiche e chê moderne.
In dute Europe la Ete di Mieç e scomence tal an 476, secont une convenzion decidude dai storics, che al è l'an de deposizion dal ultin imperadôr roman Romul Augustul e la fin dal Imperi Roman di Ocident.
La fin de Ete di Mieç no je compagne par ducj i paîs. Lis conseguencis de fin de Ete di Mieç a tiermin lunc a forin la nassite dal Rinassiment e des monarchiis nazionâls.
I agns plui utilizâts par segnâ la fin de Ete di Mieç a son il 1453, an de colade de citât di Costantinopoli par man dai Turcs o la fin de Vuere dai Cent Agns jenfri la France e la Ingletiere, il 1492, an de Scuvierte des Americhis e de fin dal periodi islamic in Spagne o ancje il 1517, an de Riforme Protestante. Cualchidun al dîs che la fin de Ete di Mieç e je di meti tal an 1250, an de muart di Fidrì II di Svevie
La Ete di Mieç, e ven dividude in dôi :
- Alte ete di mieç, (clamade ancje secui scûrs) che va dal secul V al secul X, caraterizade da une grande miserie, e continuis invasions de bande dai Sclâfs, Araps, Vichincs e Magjârs.
- Basse ete di mieç che va dal secul XI al secul XV, che e viôt une rinassite de vite tes citâts, une ativitât comerciâl simpri plui fuarte ancje par il bon guvier des Signoriis, la costruzion di cjistiei, la nassite des bancjis.
Daurman la colade dal Imperi Roman di Ocident, lis popolazions dal Nord e dal Est de Europe a tachin a barufâ jenfri di lôr, par rivâ a une ricostruzion, soredut locâl, de organizazion aministrative, militâr, economiche e juridiche, par finî tal periodi che al reste nome il podê nazionâl.
Bisugne ancje dî che dal 476 nol sucêt nuie. Il gambiament al jere za rivât cu l'imperadôr Teodosi, cuant che il cristianisim al devente religjon di Stât (380 d.d.C).


text:
14 mar 2010
Lis contis tal vagon blù / I racconti nel vagone blù
Il vagon al veve simpri il stès colôr ma daes 8.45 aes 11 di sere mi soi cjatât sentât tal so blù cence podê movimi par vie che il vagon al jere plen. Alore o ai fat dome lis fotos che o podevi fâ stant al gno puèst. Cence flash par no disturbâ.No ai podût cjapâ ducj ma so lais achi o viodaês di plui.
O varès volût cjapâ chel furlan che dongje di mé al mi interessave tant m'a dut tun colp al é sparît par lassâ il puest a cualchidun e no lu ai plui viodût. O varès volût cjapâ chê femine di cualchidun che a rimproverave ae mê di no cjacarâ talian tant che jó o mi fasevi tirâ une foto da une âltre che mi faseve i compliments pe mê ûltime conte. Cun jê, ancje le fughe dal vagon. Fughe ae inglês indulà che nissun al salude e ducj a si ritirin come le âghe âlte cuant ch'a é di presse.Cussí us lassi dome cê ch'al reste. Pecjât. Mi varès ancje plasût fâ cuatri cjacaris e finî tes oris curtis dal dopo miezegnot parcé che lis contis o lis cognossevi ma o no cognossevi i autôrs. O disarai grazie ae representante dal comun pal jutori un'âltre vôlte. Il capo vagon, aromai deventât capo stazion cu le vere barete ricevude al someave content di vênus viodûts ma lancurôs di viodinus sparî. Si, parce che o soi lât vie ancje jó. Il plasê, lu vevi vût. Parcé volê di plui? Al somearès cussí. Ma no jé vere. No 'nd ai mai vonde:-)
I racconti nel vagone blu sono finiti. Giovedí ero a Remanzacco per conoscere gli autori. I loro racconti li conoscevo e a parte stringer lor la mano avrei voluto stringer cualche amicizia. Magari fare solo quattro chiacchere sullo scrivere o sul leggere o anche sul niente o il meno di niente ma farle. La serata era finita verso le 23. Bella serata con due chitarristi e un cantante spagnolo trovatisi lí durante una pausa.Mi sarebbe piaciuto continuare nelle quinte ma tutti gli attori, sono spariti con gli spettatori mentre mi ero fermato un momento col capo stazione, cioé, il padrone del vagone che per regalo aveva ricevuto il copricapo rosso.
Chissà? Forse avevano creduto che fossi sparito all'inglese senza dire niente. Cosí sono sparito anch'io.Sulla punta dei piedi. Vi lascio quello che rimane: Le foto prese dal mio posto e le altre in questo blog .
Scrit dal Mario Sommarti A l'ore juste: 21:26
Etichetât: contis audio, fotos
Nessun commento:
Iscriviti a: Commenti sul post (Atom)


text:
Vuê no ai masse ce dî, sul Udin...
Sabide passade mi soi smonât... la partide e jere brutissime e costruide mâl, pues sucedi, ma sintî che di ogni bande (fûr che di chei che le àn cjalade) si diseve che l'Udinese al veve zuiât ben e no jere lade cussì mâl e bla bla bla mi à fat pensâ che in ciertis bandis a fossin des diretivis di parsore par fâle viodi intune cierte maniere.
E mi soi sintût cjolt pal cûl dôs voltis.
Mi àn dât fastidi, ancje, lis peraulis di tancj tifôs che magari no àn nancje cjalade la partide ma che di bot al pareve che Guidolin al fos il piês alenadôr dal mont e i zuiadôr ducj cence voie e vie indenant...
Però chel al è un presit di paiâ... nô tifôs, in medie, o sin stupits, cuant che si piert.
Pobon, in ogni câs, o leievi la formazion de Rome, e viodint il stât di forme di cierts zuiadôrs (pjanic, maicon, de rossi, benatia, lijaic...) podaressin dî che l'udin di chest an nol à sperance... veramentri... ancje chei che a devin plui sigurece (un Basta, par dî un) chest àn no àn verve, son plens di pôre...
Invezit di tirâ fûr i coions a stan a spietâ.
Jo pensi che un che al à zuiât di balon al cognòs chê maniere di zuiâ... ti capite cuant che tu pensis che tant, lant indenant cussì, il gôl al vignarà, une ocasion a vignarà, alc di bon al vignarà... parcè... parcè che tu vegnis di un periodi o di un àn dulà che chest al sucedeve (come l'an passât)
E invezit no. Nol capite.
Forsit al à reson Benatia, a dîsi che il mâl di chest àn al è di no vê vendût...
Cjalait Gabriel Silva, o Pereyra... mi somee che cuant che a zuin, cence volêlu, a disin... o, jo soi fuart, cumò lu savês, l'an passât... e cussì no fasin un caz.
Trops dribbling i sono vignûts?
Forsit un par om... dal inizi dal àn.
E pûr a varessin di visâsi cemût che a son deventâts fuarts...
E alore insome, jo vuê o speri di viodi alc e altris... o vin une scuadre che se a vessin chei zuiadôrs li il Sassuolo o i Livorno o la Samp a saressin simpri titolârs e fasaressin faliscjis! Coventie fâ i nons? Fasin i cognoms! Zielinski, Maicosuel, Merkel, Nico Lopez, Bruno Fernandes... us parino brocs?!
Sumo su... viodin di fâ colâ chest imperi roman... almancul cuntun paregjo!


text:
La
agjenzie svedese pe educazion (Skolverket)
e à fat savê che e slargjarà la presince des cinc lenghis
minorizadis ricognossudis inte scuele. In dì di vuê dome la lenghe
sami e à un curriculum specific pal insegnament, ma cumò si cjaparà
chê stesse strade ancje pal finlandês, pal meänkieli, pal romani e
pal yiddish. Si à ancje tacât a meti adun materiâi scolastics di
pueste par podê doprâ chestis lenghis intal percors educatîf. Il
probleme principâl al è però chel dai insegnants, dal moment che a
vuê a son ancjemò masse pôcs chei formâts par doprâ chestis
lenghis inte ativitât scolastiche.
Font:
ADN / Radio Sweden,
06/04/15


text:
Archive for the ‘Austrie’
«O ai scomençât a racuei parcè che a jerin daûr a fâ un delit culturâl. A copâ une tradizion che e à nudride la nestre vite spirituâl e comunitarie di fruts, zovins e cristians». Pre Josef Cjargnel, musicolic e plevan a Guart (Davâr), di passe 50 agns al è impegnât a recuperâ e a meti [...]
Posted on on Febbraio 15th, 2016 in
2016, Austrie, Zenâr-Fevrâr |
No Comments »
Il marcjadut di Nadâl - par todesc Weihnachtsmarkt, te Gjermanie dal sud e Austrie ancje Christkindlmarkt e Adventmarkt - al è un marcjât di strade associât cu la celebrazion dal Nadâl dilunc lis cuatri setemanis di Avent. Chescj marcjâts a àn une tradizion lungje di secui in Gjermanie, Austrie, Sud Tirôl, e in altris regjons [...]
Posted on on Dicembre 15th, 2014 in
2014, Articoli, Austrie, Dicembar |
No Comments »
A son passâts 93 agns dal plebissît che al à delineât il confin tra la Carinzie e chel che al jere une volte il Ream dai Serps, Cravuats e Slovens. Il referendum, fat ai 10 di Otubar dal 1920, al è stât l’event plui impuartant di un pont di viste politic e storic pe Carinzie [...]
Posted on on Novembre 15th, 2014 in
2014, Articoli, Austrie, Novembar |
No Comments »
Il progjet dal eletrodot di alte tension Würmlach-Samblâc che al varès di passâ fûr pal tesaur naturâl dal Kronhofgraben no si realizarà, almancul pe part carinziane.
Tra Weidenburg a Kötschach-Mauthen e Samblâc, une linie eletriche a 220 kw e passarès fûr pe cussì clamade spice Kronhofgraben di cirche 1.800 metris di altece. Dutune cun comitâts ambientaliscj [...]
Posted on on Ottobre 16th, 2014 in
2014, Articoli, Austrie, Otubar |
No Comments »
Dâ ai students la oportunitât di aprofondî lis propriis competencis linguistichis
Cuant che il president turc Erdog˘an tal Jugn di chest an al à visitade Viene par promovi la sô rielezion, i gjornâi si son metûts a discuti i problemis de integrazion dai turcs inte societât austriache. Un grum di lôr a vivin chi za di [...]
Posted on on Settembre 16th, 2014 in
2014, Articoli, Austrie, Setembar |
No Comments »
Cheste volte o ai decidût di osservâ la problematiche de tutele des minorancis cui voi di turist. O podìn lei articui su la vite des minorancis in Austrie, informazions di ogni gjenar sul internet, o cjatìn ancje cualchi trasmission televisisive e radiofoniche de ORF regjonâl, come la radio Agora di lenghe slovene. Alore, dut in [...]
Posted on on Agosto 19th, 2014 in
2014, Articoli, Austrie, Avost |
No Comments »
Dut il mont, ma soredut la Europe, al ricuarde i 100 agns de prime vuere mondiâl, la catastrofe determinante dal secul XX. Pe monarchie danubiane chel al fo l’inizi de sô fin, par altris tant che la Jugoslavie e la Cecoslovachie la pussibilitât di liberâsi e di lâ indenant di bessôi. Cun cirche 676.000 km², [...]
Posted on on Luglio 19th, 2014 in
2014, Articoli, Austrie, Lui |
No Comments »
Il vincidôr dal »Eurovision Song Contest« di chest an al è stât, denant di 180 milions di spetatôrs di 45 paîs, Conchita Wurst, cognossût tant che “femine cu la barbe”, che e je l’alter ego dal cjantant travistît austriac Thomas Neuwirth.
Il Ministri de Culture austriac Josef Ostermayer al à dit che il risultât al è [...]
Posted on on Giugno 15th, 2014 in
2014, Articoli, Austrie, Jugn |
No Comments »
600 agns fa si è davuelte la ultime intronizazion dai princips carinzians
Ogni minorance e à i siei simbui che cualchi volte a puedin ancje cjapâ il puest de lenghe o de culture pierdude. Ben cognossudis a son lis bandieris dai bascs, dai catalans o chê de minorance corse, ma ancje la bandiere dal Friûl cu [...]
Posted on on Maggio 15th, 2014 in
2014, Articoli, Austrie, Mai |
No Comments »
Daûr i ultins numars publicâts tal Fevrâr di chest an, cirche 32.300 arlêfs l’an scolastic passât a àn gjoldût dal insegnament de lenghe mari. Si trate di cirche il 19% di ducj i arlêfs cuntune lenghe mari divierse dal todesc, come che al dîs un sondaç atuâl dal Dipartiment di Imigrazion e scuele dal Ministeri [...]
Posted on on Aprile 10th, 2014 in
2014, Articoli, Austrie, Avrîl |
No Comments »
Dirits des minorancis, la ricercje de situazion linguistiche e il sisteme economic des cooperativis, a son cjapitui dal progjet “Identitât e cooperativis”. I partners in Austrie a son la Union economiche slovene, la federazion bancjarie de minorance slovene “Zveza Bank” e l´ufici pe minorance slovene.
“Austrie e Italie, di fat, no spartissin dome une frontiere tal [...]
Posted on on Marzo 19th, 2014 in
2014, Articoli, Austrie, Març |
No Comments »
Trê mês dopo lis elezions, la SPÖ e la ÖVP si son metudis dacuardi di lâ indenant cu la viere grande coalizion. Ce sorprese! Come in Gjermanie, dulà che o vin viodût un svilup cuasi paralêl, i eletôrs no capissin parcè che al sedi coventât tant par rivâ a chest risultât che al è, matematichementri, [...]
Posted on on Febbraio 18th, 2014 in
2014, Articoli, Austrie, Zenâr-Fevrâr |
1 Comment »


text:
giovedì 15 settembre 2016
Puce di pan
11 coments:
-
-
Benpo Bepi,tu as metut intun plat d'aur di chei di vue une pitance cussi biele che da plui savor di ches corint.A penis finit la cuinte o jeri a inpara l'idraulic in vie bordolee (Bertaldie a Udin) poben cuant o pasavi cul triciclo di front il for di Bachet, lì dongjie, mi cjapave une salivasion che no mi molave par tre dis,cuan che po e tiravi i cincent francs di pae a fin mes ierin brusats a sun di pagnuts,vue mi par che al è un vizi cussi clamat, ludopatie? ancje jo lu vevi che volte sol che si clamave pagnutpatie.Compliments Bepi pa biele conte,fati sinti plui spess pa to biele vene di scrivi. Lussian
- 15/09/16, 07:59
- Giovanni Nello Malisano ha detto...
-
Bepi cul mistîr di cui che al sa tignî la pene inte man , cu la tô conte, tu ûs âs metût sot i vôi i nestri agns passats, chei presints e jo jenfri lis rîs o lei ancje chei che a vignaran e che, magari cussì no, a saran par dabon di miserie pai tancj nestris fîs une volte che nô no sarin plui.
Nassûts e cressûts te bondance e sigûrs di podè vê simpri ogni robe intun mont indulà che il lavôr al devente simpri di mancul, no rivi a capî se podaran rassegnâsi come che al faseve to cusin Zuanin.
- 16/09/16, 11:04
-
-
Lussian, fevelant di pagnutpatie, biele la peraule, a mi ven iniment che a mi mi paiavin cun tune bine di pan neri jemplade di mortadele ogni cuindis dîs te ostarie dal pais; e jere la paie dai garzons, ma si imparave ce ch'a vûl dî lavorâ. A chei timps là a paiavin a cuindisine e i parons a usavin paiâ di bevi e une bine di pan neri cu la mortadele a ducj i operais. A mi, parcè che o jeri piçul, un pagnut cu la mortadele ogni cuindis dîs. Ma finidis lis elementârs a no soi plui tornât. Bepi
- 16/09/16, 15:14
-
-
Nelo, chei di cumò a no san mighe ce che al vûl dî "supe e ten cont" e mancje mai ce che e je la "puce di pan", biâts lôr. Miôr cussì, ma ce ch'a no mi va ju e je che di "spindi ancje ce ch'a no si à"; al è tant che cjoli savint ch'a no tu ju tornarâs mai plui. Il bocognon debit talian a nas ancje di li. Graciis dal preseament, Bepi
- 16/09/16, 15:37
- Galliano ha detto...
-
Ancje la buine puce dal pan al è un di chei profums che discjadene la memorie. La cjamare dulà co durmivi di piçul, si cjatave juste di face dal for dal pan. Tes primis oris de zornade e intant co jeri ancjemò tal jet, cuant che a disfornavin i pagnuts, mi rivave a bugadis un profum, che al dì di vuê cuant che lu nulis... mi ven voie di une rosete cun formadi latarie e un taiut.
Biele la "Puce di pan" de tô conte.
- 16/09/16, 16:12
-
-
Grassie Bepi pai nasebogns che mi fevelin di me frute: ancje jo o lavi mate pai durions. Gno pari al jere molzidôr e sicheduncje al durmive jù pal di par podê frontâ lis moltis de gnot: prin di fâ un zîr a netâ sot des vacjis o vevi di controlâ che no rivassin i vuardians....
- 16/09/16, 22:49
-
-
Bepi, nome vuê o ai podût lei la to conte. La conte e je biele e di sigûr e je un spieli di chei timps, ma no soi dacuardi sul tiermin "puce". Plui che puce jo o disarès il bonodôr o il profum dal pan. Jo mi fâs dispès il pan di bessôl (cu la machine dal pan) e ti siguri che cuant che mi svei a buinore cul bonodôr di pan cuet che al ven su pes scjalis, o stoi come un pape e mi sint il plui siôr dal mont.
Dut câs tu âs piturât ni vore ben chel blec di vite di Zuanin.
Mandi
- 18/09/16, 01:57
-
-
Pauli, il bonodôr dal pan a nol è nancje di fevelâ cumò par noaltris, ma par il puar Zuanin chel bonodôr ch'a i faseve colâ il stomi da la fan, al deventave puce, e inalore vie pai trois lontan dal for a vore a stomi vueit... Bepi
- 18/09/16, 11:14
-
-
Al à reson Bepi,mi torne in ment che storiute indula che la bolp ai dis al corvat, "le ue ae triste e no mi plas", parcè no po rivale sul bersò. Lussian
- 19/09/16, 08:00
-
-
Bepi, tu âs reson.
O vevi let masse a la svelte la conte.
Cuant che o ai capît miôr, al jere masse tart, o vêvi bielzà burît fûr il coment.
Ce âstu di fâ, si tache a pierdi colps.
Mandi
- 19/09/16, 11:07
-
-
Biât tu ch'a tu pierdis nome i colps, Jacum. No ti conti ce ch'o piert jo. Bepi
- 22/09/16, 14:23


text:
Al sglavine.
Come di picinin, mi pâr che i neteveris
si corin daûr:
un che al fâs i dispiets e chel altri che si suste.
si corin daûr:
un che al fâs i dispiets e chel altri che si suste.
Adalt, grîs sore grîs,
Il lamarin de machine al sune ben,
braurìn, intonât.
Jo, mieç crot, mi fermi a Teôr,
A bevi intune aghe di risultive,
Sot une glicine, cence distudâ la radio.
Choke al poche fuartissim,
Un nît di grispis al salte fûr di un barcon, curiôs,
Si saludìn.
Tai dincj che i mancjin,
Dutis lis notis che no ai.


text:
Che o soi un pôc matuç, bielza lu san in tancj, e cheste che us lassi achì sot e je une dimostrazion di plui. E ven dal gno concors che o met adun sul blog gelostellato, che si clame Fun Cool!
Come che o podês viodi de classifiche finâl
, jenfri i maraveôs premis e je ancje une traduzion dal talian al furlan. Chest colp le à vinte Gloria Gerecht
, scritore che e à pene publicât un libri di contis curtis, Caduta massi
, e che e ten un blog di sonets in romanesc
, che o cjati une vore inteligjents e biei.
Ven a stâi, insome, che e à decidût di dâmi, come conte pe traduzion, cheste conte ambientade in Kenia, e che o ai voltât par furlan cun plasê e mi pâr, tornant a leile, che ancje par furlan e rivi a rindi vonde ben.
Ve chi, par chel che al à voie di leile, la si cjate ancje par talian achì
, ma a mi mi plâs di plui in cheste version chi sot. :)
MASAI MARA
di Gloria Gerecht
Kenya 1950
Andrew Douglas al controlà la sclope in sul cricâ dal dì.
Al veve durmît pôc, mo scorsenât dai vencui, mo intune vee niçade des urladis dai siacai e dal ronfâ lizêr de femine.
Al provâ il cjariadôr, al viodè des canis: al jere dut a puest. I ocjai i strenzevin il nâs fasintlu sudâ no cate il fresc de buinore. Ju gjavà, intrigât, e si suià lis gotis che i colavin dilunc i smursiei ruans, sbrissant tes mostacjis sâl e pevar.
Il pensîr de cjace che e veve di rivâ i procurave simpri une vore di morbin.
E no par une stupide cjace ae bolp, ma par chê gruesse, chê che e rive a fâti sintî ardît e onipotent.
«Buana?» Simel, il zovin masai, al metè fûr la muse par domandâi se al volès un tè.
Andrew al tornâ a meti i ocjai e lu scrusignâ di sot in sù vandintlu. Lu veve cjolt a vore di pôc: un frutat scûr, minût e salt inte sô shuka rosse e nere, che al veve inmò di jessi usât al rispiet dal paron.
«Sì», al rispuindè sut, «e viôt di puartâmal intune tace nete».
Simel al fasè moto di sì e al fuì cidin. Si moveve tant che une gazele e alc che al cognosseve fintremai dai timps dal college si movê intai sens inçussîts di Andrew.
Francis al durmive ancjemò. Le cjalà scontent. Par tant che al cirìs di tignî la lôr relazion sul plan di une acetabile formalitât, nol podeve platâ une bocje di fastidi ogni volte che al stazave la sô fisionomie delicade. E jere une femine flevare e cence caratar, devote ae posizion sociâl e aes tradizions, rassegnade al om che i jere tocjât come se al fos un intop inevitabil de vite. Cun di plui e jere sterpe come une musse. La sole reson che lu veve sburtât a maridâsi e jere restade dal dut dislassade.
Si alçà e al le fûr. Il cjamp al contave dome dôs tendis: la sô e une plui piçule, di front, doprade di Simel e dal vecjo Lembui. Al lumà propit lui li che finive le largjure intant che al jere daûr a cjapâ sù lens. Si fermà sul soiâr a cjalâ il frutat, in cugulute, che al tignive di voli une cjalderie che e fumave su une foghere. Simel si voltà cuntune ridade legre: «Pront, Buana, cumò puartâ».
«Lu bêf chi: lady Frances e duar.» al disè Andrew jentrant e sentantsi su la brande. Simel si svicinà dantji un bussulot di late.
Lui lu cjapà par la conole tirantlu a se, il tè si strucjà su la cuvierte cussì come il frutat, che si cjatà sdrumât sul jet, il braç pleât par daûr, un zenoli sclizzât cuintri la schene.
La lungje zemude e sunà intal cidinôr dal cjamp. Un trop di ucei si jevà dai arbossits rivocantju intun ciulâ sclendar.
Andrew si tornà a meti a puest i ocjai, al regolà la sahariane e al le fûr de tende cence voltâsi. «Prepare la jeep», al comandà, «o nin a cjace».
Frances e jere sveade. Lu saludà fastiliose.
«Ti secjiie se vuê no ti compagni?» e domandà cuntune vôs vaiulinte.
«No, no: reste pûr achì. Ti lassi Lembui», al sgnargotà cence cjalâle intant che al cjapave sù carabine e cartatucjis.
Simel al steve in pîts sul ôr dal baracament. Al lumà la sô presince scalembre cence cjapâ nissune sodisfazion. Al tornâ a pensà a lis canais indianis cuntune ombre di nostalgjie. Par lôr e par l’Imperi. Biei timps, mai masse vaiûts. Il ’47 al veve dite vonde ae sô cariere e ai siei passetimps preferîts: il polo, la cjace aes tigris, i boys che a servivin in cjase.
Par chel, a cuasi cincuante agns, al veve vût miôr il Kenya une volte tornât in Patrie. Ta lis coloniis al podeve ancjemò doprâ il so podê blanc cence vê misuris. Frances no si jere mai usade ae Afriche, da rest nancje ae Indie, ma di chest lui si infotave.
Simel, dongje de jeep, al jere di schene. Voltât viers il cîl dal mont al intonave une cantilene smamide niçulant il cjâf.
Di lontan lis nulis a anunciavin la stagjon des ploies e un lamp subitani li sbregà piturantlis par un baticei di un ros inspietât e menaçôs.
«Moviti! Tu preiarâs dopo. A nin!» al comandà.
Sustât si metè al volant. Simel al saltâ inte jeep cence une peraule.
Andrew al partì cuntun scat viers il bush. Al vuidave sigûr su la tiere sgrumbulade lant viers la aghe dulà che il vecjo Lembui la sere prin i veve dite di vê viodût un trop di bufai.
Pene che al vualmâ lis bestiis inte savane al fermà la jeep daûr di une schirie di agacis e al pensà di lâ indenant a pît tignintsi sotvint.
I bufai, neris, bocognons, a jerin daûr a passonâ. Il cjâf, furnît di cuars possents e arcâts, tacâts su cerneli intune sole madrîs coriace, ju meteve al sigûr parfin dai leons. La tressadure e faseve pôre a cualsisei predatôr, ma cussì no al om blanc.
L’inglês al saveve lis regulis dal zûc e al fasè moto a Simel di lai daûr cul fusil di cambi e lis cartucjis, par cirî un puest bon par smicjâ. Si metè a distance di sigurece daûr di une boschete e al començà a studiâ il nemì.
Un mascjo bocognon al jere fûr dal trop fat soredut di feminis e dai fiis. Al jere grandonon, pardabon un esemplâr in plen de sô maturitât. E al jere propite ce che al cirive: un trofeu mertevul par la sô colezion. Une volte copât al sarès tornât al imbrunî cun Lembui par taiai il cjâf e puartâlu tal incjampament. A lis vanziduris a varessin fat front i siacai.
Cul voli tal mirin, «passimi lis cartucji», al cisicà slungjant la man. La tirà indaûr vueide. Si voltà: Simel al jere sparît.
Un sbisiament sec lu mostrà intant che al vignive fûr de boschete.
Il paron de mandrie al tirà sù il mustic nasant l’aiar. Simel al vigneve indenant salmodeant viers di lui. Il zovin si moveve a scats, di ca e di là e indenant, intun pas di un bal ritmât di un cjant gargarôs.
«Maledizion!» al businà Andrew «Torne chi subit! Vûstu fâti copà?»
Ma Simel al leve indenant a strafidâ la bestie fintremai che no si fermà di bot e al molà une vuicade che e revocà come une fusilade. Il bufal al tacà a talpetâ e al sbassâ il cjâf pront a fâi cuintri. Simel si voltà viers di Andrew cuntun estri di trionf metintsi denant par no fâlu sparâ.
Podopo, di bot al si butà in bande e al discomparî dal mirin. L’inglês al sparâ i soi doi colps che al veve cjariât. Il rumôr al spaventà dute la mandrie, che si rompè par tornâ dongje subit daûr intune nule di polvar, tacade cui piçui tal mieç, pronte a difindisi. Il mascjo, che al jere stât cjapât di stris, al daspà la tiere furiôs cui çocui e al si butà di corse cuintri il so assalidôr.
Andrew al capì che il so ripâr no lu varès parât e si voltà svelt viers la jeep. Si inçopedà, al pierdè i ocjai. Daûr di lui il davoi dal galop si svicinave veloç come une lavine. Masse svelt, al pensà terorizât, tant che la jeep e someave slontanâsi svelte compagn.
Al alçà i voi farcadiçs viers il cîl e la ultime robe che al viodè a forin lis nulis neris dal temporâl che si sbassavin viers di lui come une mandrie feroce.
Simel al vuidà la jeep fin al bush, daspò la bandonà. Dret, il camesot ros che al svoletave, si indreçà viers l’incjampament.


text:
Vuê ultin esam par cumò. Intun cjalt infernâl, o ai fat l'orâl. O vevi 22 tal scrit, dôs domandis (dimostrazions scritis) la prime perfete, la seconde mi mancjave l'ultin pas, ma instès decente. Risultât: 21. Cheste universitât e je propi un schifo, un tutor
, tutôr, deficient, o cemût che lu vuelin clamâ, che ti da un vôt cussì, a voli. Po ben, aromai no mi free nuie, anzi mi à salvât l'estât chest esam. ancje la medie e pues lâ par sô cont, soi straconon. îr o ai regjistrât ricercje operative, altri esam di miarde, un 18, cul professôr che nus à fat spietâ un ore. Po mi dîs: mi dispiace di averle rovinato la media
. No comment. Se o ai timp une di chestis zornadis o fasi une biele liste di ducj i esams, cemût che a son lâts, pro memoria futura
. Mah. cumò fin a sabide, chill out in bologna, dopo relax in Friûl. Se no ves fisiche di fâ o sarès za laureât. Ma vuê o ai scuviert che laureâmi mi fâs pôre. Parcè? Parcè che no je finude. Dopo o scugni scomençâ la specialistiche. Jo o volarès cjapâmi un pôc di pause, lâ un pâr di mês ator, tipo a Londre, se no ca mi ven l'esauriment nervôs. Ma apene o ai acenât alc ai mei finanziadôrs :p ... za mi àn dit che o ai voie di piardi un an di bant. Che o ai di scomençâ subit. che o ai di provâ. che X a scomençât subit... che Y si sta laureant. Ma io soi strac. Cuasi cuasi o speri di ritardâ la lauree il plui possibil. Il limit massim al è Març: se mi laurei a Març, no podaran migo dimi di scomençâ subit? Boh boh boh super dubis. Îr di sere un bon azado
cui argjentins, pecjât che no podevi rilassami masse che vuê o vevi l'esam. prest a tornaran ancje lôr a cjase. Cuissà ce che al vignarà. Un mandi ai blogarins che an comentât cumò ju zonti ca in bande


text:
Un puestut par fevelâ de mê grande passion di simpri, la archeologjie, ma no dome...
lunedì 29 settembre 2008
Ancjemò su la Tumbare
Joibe ai 2 di Otubar, aes 20.30, intal contest de Mostre regjonâl dal miluç a Merêt si davuelzarà une cunvigne dal titul “La mutare di Tombe”, cun lis ultimis sul sgjâf de tombe di Rovul. A saràn presintis lis dott. Elisabetta Borgna (la mê prof. di Archeologjie Egee!) e Susi Corazza de Universitât dal Friûl, che nus spiegaràn i studis efetuâts su cheste grande scuvierte archeologjiche.
venerdì 26 settembre 2008
Serade cui Benandants
martedì 23 settembre 2008
Zornadis Europeanis dal Patrimoni
Ai 27 e ai 28 di Setembar l’Italie e partecipe a lis Zornadis Europeanis dal Patrimoni cul slogan: “Lis grandis stradis de culture: viaç tra i tesaurs de Italie”.
lunedì 22 settembre 2008
Sgjâf finît
Chest sgjâf al veve di sedi une conferme e une continuazion dai studiis tacâts a Colle del Forno, purtrop chest nol è stât pussibil; la aree indagade chest an, probabilmentri, e jere za stade disturbade (spalant une fuesse al è saltât fûr un pachet di sigaretis!), e dal sigûr no di archeolics. La richece dai furniments saltâts fûr intai agns passâts a àn sburtât clandestins a cirî prin di noaltris elements preziôs che no podaràn plui jessi testemoneâts.
giovedì 11 settembre 2008
I Sabins / 2
Dut chest par fâ capî che la necropoli di Colle del Forno e je stade dal sigûr une zone di sepolturis impuartantis, di grancj personaçs de societât di Eretum, l’insediament che Colle del Forno e jere il cimitieri.
Inte foto il lituo cjatât a Colle del Forno (dal museu di Fara Sabina).
mercoledì 10 settembre 2008
La cope dal mont a Udin!
Sì sì, e je propite jê! Vuê matine o ai stât a viodile intal comun a Udin, une emozion!
E par usgnot: fuarce Italie! =)
lunedì 8 settembre 2008
I Sabins / 1
Domenie o partìs par un gnûf sgjâf a Magliano Sabina, in provincie di Rieti, cul gno prof. di etruscologjie e antichitâts italichis Enrico Benelli (gno relatôr pe tesi!). Za di un 3 agns jo e i miei compagns di universitât o lin par cualchi setemane a sgjavâ intal teritori che al fo patrie dai antîcs Sabins, popolazion stanziade in chê zone che vuê e comprent su par jù la provincie di Rieti apont, e che e ve strets rapuarts cui Romans; pensait par esempli il famôs episodi dal rat des Sabinis, o la origjine di cualchi re di Rome, come Numa Pompilio e Anco Marcio, che e jerin apont Sabins.
Fint l’an passât o vin sgjavât a Colle del Forno, in comun di Montelibretti (prov. di Rome), une impuartante necropoli sabine, dulà che a son vignudis in lûs une cuarantine di tombis a cjamare, retaç di personaçs impuartants, in particolâr di vuerîrs, stant che si è cjatât armis e furniments pertinents propit a cheste categorie di personis.
No son mancjâts però ritrovaments di sepolturis femininis e ancje di chel personaç tant inomenât te antichitât: l’augure.
Ma di chest us fevelarai intal prossim post! =)
Inte foto une cjartine de Sabine antighe, cun indicadis lis popolazions dal centri Italie.
sabato 6 settembre 2008
Lis gnovis su Rovul!
Nosere o ai vût cualchi gnove su Rovul, cemût che al stâ e dulà che al è! =)
Duncje, subit dopo dal sgjâf i adets a àn proviodût al calc: prime di dut il scheletri al è stât netât ben de tiere e metût in lûs; daspò i è stade metude parsore une colade di une gome speciâl che aderint ai vues e permet di stacaiu de tiere in maniere sigure, tocut par tocut.
Duncje cumò al è stât puartât intal laboratori de universitât dal Friûl, in vie Largje a Udin, in spiete dai risultâts des datazions; difat tre framents a son stâts mandâts in tre laboratoris difarents pal Radiocarbonio, cussì o savarin tros agns che al à il nestri von! =)
mercoledì 3 settembre 2008
Gnove scuvierte a Glemone
Dai prins studis efetuâts, grazie ancje a la Sovrintendince, si è dade une datazion antecedente al 1500; il muart al è alt 1.70, ben conservât, ma cun ducj i dincj guascj; nol jere stât metût intune casse.Il furniment nol è consistent, dome cualchi toc di metâl.
Cumò a varan di jessi efetuâts ducj i studis relatîfs par podê dâ une identitât a chest scheletri.
lunedì 1 settembre 2008
La cuistion dai archeolics
MANOVRA: ARCHEOLOGI, OGGI PRIMO PASSO IMPORTANTE SU REGOLE
(ANSA) - ROMA, 23 LUG - "Accogliamo con soddisfazione la disponibilita' del governo ad affrontare le problematiche degli archeologi la cui condizione soffre di una assoluta mancanza di regole a fronte della delicatezza del ruolo che svolgono". Lo dichiara l'Associazione Nazionale Archeologi (Ana) a proposito dell'ordine del giorno approvato oggi alla Camera per il riconoscimento della professione di archeologo presentato da
alcuni deputati del Pd.
"L'ordine del giorno approvato oggi alla Camera - prosegue la nota - ci spinge a chiedere al Ministro Bondi di attivarsi per superare l'incertezza normativa relativa ai requisiti formativi e curriculari che devono possedere i soggetti, pubblici e privati, ed i professionisti per l'esecuzione di scavi archeologici".
"Quello di oggi - commenta il Presidente dell'ANA, Tsao Cevoli - e' un primo importante passo per dare dignita' a migliaia di lavoratori professionisti ai quali ogni giorno e' affidato un ruolo fondamentale negli interventi di ricerca,
tutela e valorizzazione dello straordinario patrimonio
archeologico del nostro Paese, e che per decenni, per colpa di una carenza normativa, sono stati costretti a operare senza tutele ne' diritti, privi di qualsiasi forma di riconoscimento e regolamentazione della professione".


text:
Intal stât spagnûl lis circoscrizions pes elezions europeanis organizadis su scjale statâl a favorissin i doi partîts spagnoliscj principâi, ven a dî socialiscj (PSOE) e popolârs (PP). Al è ce che al è sucedût ancje chest viaç, là che chestis dôs formazions si son cjapadis 44 dai 50 elets a disposizion, ven a dî: 23 pal PP che al à cressût dal 1% lis sôs preferencis puartantsi denant dai socialiscj, che a àn vût di contentâsi di 21 europarlamentârs. La plui part dai partîts nazionalitaris a jerin organizâts in dôs listis. Di une bande e jere la Coalizion pe Europe che e meteve adun i catalans di Convergència i Unió (CiU), Bloc Nacionalista Valencià (BNV) e Unió Mallorquina (UM), i bascs dal PNV, ma ancje il Partît Andalusist e la Coalizion Canarie. Di chê altre bande e jere la liste “Europe dai Popui – I Verts” che e tignive dongje Esquerra Republicana de Catalunya (ERC), il Bloque Nacionalista Galego (BNG), i bascs di Eusko Alkartasuna (EA) e di Aralar, Entesa per Mallorca, Chunta Aragonesista (CHA) e i Verts. I prins a àn otignût doi elets, ven a dî Ramon Tremosa (CiU) e Izaskun Bilbao (PNV). La liste “Europe dai Popui – I Verts”, invezit, e à vût un elet che, daûr dai acuardis pe aleance, al ocuparà il puest intal Parlament european dome par un pôc di timp, par lassâi po il puest a altris doi rapresentants di chês altris fuarcis de coalizion. Il prin a partî al sarà il catalan Oriol Junqueras (ERC). In ducj e doi i câs si à une conferme de rapresentance che chescj partîts a vevin a Strasburc. Intal Parlament european al sarà presint ancje un tierç rapresentant catalan di aree nazionalitarie, o sei Raül Romeva di Iniciativa per Catalunya Verds (formazion che e coreve in coalizion cui partîts de çampe radicâl). La liste “Iniciativa Internacionalista – La Solidaridad entre los Pueblos” (II-SP), che il guvier spagnûl al voleve meti fûr leç cu la acuse di jessi leade ae çampe indipendentiste basche, no à rivât a vê nissun elet.
Anìn cumò a cjalâ il vôt plui in detai a tacâ dai Paîs Catalans. Intal Principât di Catalogne, i socialiscj (PSC) a restin il prin partît cun passe il 35% dai vôts, ma a pierdin cuasi siet ponts percentuâi rispiet aes elezions europeanis dal 2004. CiU, invezit, e fâs un salt indenant di cinc ponts (22,45%) passant denant al PP. In cuarte e cuinte posizion o cjatìn ERC cul 9,21% des preferencis e ICV-EUiA cul 6,09%. Dut câs, si à di dî che ducj e trê i partîts de coalizion di guvier (PSC, ERC e ICV-EuiA) a àn pierdût vôts. Inte Comunitât Valenziane il PP al à passât il 50% dai consens, intant che i partîts nazionalitaris a àn otignût pardabon dai risultâts scjars. Intes Baleârs i popolârs a restin il prin partît des isulis cul 43,81% dai vôts, ma a pierdin teren rispiet al 2004. I socialiscj a restin plui o mancul su la stesse percentuâl de ultime volte (38,48%). Al tierç puest si place Unió Mallorquina cun pôc mancul dal 4% dai vôts. Daûr di jê ERC – Entesa cul 2,98%.
Inte Comunitât Autonome Basche il PNV al reste il prin partît cul 28,54% des preferencis, ma al fâs piês dal 2004 cuant che al veve cjapât il 35% dai vôts. Daûr de formazion nazionaliste si placin i socialiscj (PSE) cul 27,61% dai vôts. Il PP al rive tierç cul 15,98% e cinc ponts percentuâi in mancul des elezions stadis. Iniciativa Internacionalista (II-SP) e rive di un nuie daûr dai popolârs cul 15,89% des preferencis. Su cheste formazion si son orientâts cetancj dai vôts de çampe indipendentiste basche, baste pensâ che propit inte CAB e à otignût 115 mil dai 170 mil vôts otignûts in dut il stât spagnûl (cence dismenteâ i cuasi 23 mil vôts cjapâts in Navare). Aralar e EA adun a son rivâts al 5,65% des preferencis. In Navare, invezit, i popolârs a restin al prin puest cul 37,90%, ma a pierdin plui di siet ponts percentuâi rispiet aes elezions stadis. Daûr di lôr si cjatin i socialiscj cul 31,29% dai vôts, cuntune diminuzion di cuasi il 3,5%. II-SP, cul so 11,46%, si place al tierç puest. Aralar e EA a sfiliin il 7% des preferencis. Il PNV, invezit, nol rive nancje al 2%. In gjenerâl, inte aree nazionaliste, si à di segnalâ il risultât grues di II-SP, la diminuzion marcade dal PNV (cuasi sparît in Navare) e il scjars atrat eletorâl de aleance jenfri Aralar e EA.
Sucès ancje in Galizie pal PP che al passe il 50% dai vôts, intant che i socialiscj a àn di contentâsi dal 34,25%. Il Bloque Nacionalista Galego si conferme la tierce fuarce de Comunitât cul 9,40% des preferencis, ma al piert cuasi trê ponts rispiet aes elezions dal 2004. Une vore plui lontanis chês altris formazions dutis disot dal 1,5%.
Socialiscj (43,86%) denant dai popolârs (41,82%), invezit, intal Aragon. Cul 3,52% dai vôts Izquierda Unida e rapresente la tierce fuarce de Comunitât. Dome al cuint puest Chunta Aragonesista cul 2,84% des preferencis.
Ancje intes Asturiis chel nazionalitari al rapresente pardabon une part minime dal vôt. Cui socialiscj al 43,12%, i popolârs al 42,50%, Izquierda Unida al 5,74%, UPyD al 4,22%, par chei altris partîts a restin dome percentuâls sot dal 0,5%. Il partît nazionalitari Andecha Astur al à cjapât a pene il 0,18% dai vôts.
Font: El País, 07-08/06/09; Món Divers, 08/06/09; VilaWeb, 08/06/09; Gara, 07-08/06/09; Aralar, 07-08/06/09; Galiza Hoxe, 07/06/09; elections2009-results.eu, 07-08/06/09


text:
Ai
13 di Mai, intant dal so congrès anuâl, la FIFA e à ricognossût
lis federazions dal Cossovo e di Gjibraltar tant che gnûfs membris
di chê che e je la plui grande organizazion dal balon a nivel
mondiâl. Lis dôs scuadris a podaran duncje partecipâ aes
cualificazions pai mondiâi che si tignaran tal 2018 inte Federazion
Russe. La decision e je stade cjapade cundut che la FIFA no varès di
ricognossi tant che membris sogjets aministratîfs che no àn une
plene sovranitât. Tal prin câs il pidiment principâl al diven dal
fat che a son inmò tancj i stâts che no ricognossin la indipendence
dal Cossovo. Tal secont la situazion e je ancjemò plui in contrast
cu la filosofie declarade de FIFA, dal moment che Gjibraltar al è un
teritori britanic di oltrimâr. Chel istès Gjibraltar al veve za
otignût il ricognossiment de UEFA, la federazion europeane dal balon
intal 2013. Un ricognossiment che cumò al ven domandât ancje des
Isulis dal Cjanâl che a son une dipendence direte de corone
britaniche cence jessi part dal Ream Unît. Si trate di une bataie
dute politiche, dal moment che la regule di no ricognossi stâts
sovrans tant che membris e je stade violade plui voltis sei de UEFA
che de FIFA. Al è il câs, par esempli, di Scozie, Gales e Irlande
dal Nord, ma ancje des isulis Føroyar che
a dipendin de corone danese, di Puerto Rico, di teritoris britanics
di oltrimâr tant che Bermuda, Montserrat e Anguilla e de isule di
Aruba che e dipent de corone neerlandese. Altris comunitâts
autonomis là che za di timp e je une nazionâl di balon, tant che
Paîs Basc e Catalogne, no son stâts invezit ricognossûts.
Font:
Jornalet,
15/05/16


text:
Tun conference stampe a Edimburc, il prin ministri scozês Alex Salmond al à presentât in maniere uficiâl i detais dal referendum su la indipendence. Al sarà cumò il Parlament scozês a decidi se passâ o boçâ il disen di leç che al covente par che la consultazion e puedi davuelzisi. Dut câs, i partîts dal front unionist (Laburiscj, Liberâi Democratics e Conservadôrs), che a àn la maiorance in Parlament, a àn za fat savê che a votaran cuintri. Daûr de propueste fate indenant dal Partît Nazionâl Scozês (SNP, che al vuide un guvier di minorance) lis domandis proponudis ai citadins a saran dôs e su dôs schedis diviersis. Intune si domandarà se a son dacuardi di cressi lis competencis in man al Parlament scozês. In proposit si varan dôs alternativis: trasferî a Holyrood il control su dutis lis materiis fûr che difese, politiche foreste e control finanziari; o pûr un passaç di competencis plui limitât sul model proponût de Comission Calman. Ta chê altre schede, invezit, si domandarà se i podês dal Parlament a àn di jessi slargjâts ancje par permetii di otignî la indipendence.
Font: BBC, 15/02/10


text:
In Galizie
invezit lis elezions dai 21 di Otubar a àn lassât il guvier de
comunitât autonome tes mans dal PP che al à otignût il 45,72% des
preferencis. Rispiet aes elezions dal 2009 la diestre spagnoliste e à
pierdût vôts, ma e je cressude come numar di elets che di 38 a son
passâts a 41. Il president dal guvier galizian in scjadince, Alberto
Núñez Feijóo, al podarà duncje contâ suntune maiorance assolude
in Parlament ancjemò plui fuarte di chê che lu veve poiât te
legjislature stade.
Plui che di un sucès dai Popolârs, chest
risultât al diven dai risultâts negatîfs dai Socialiscj, de
division in trê blocs dal nazionalisim galizian e di un malcontent
che al à puartât a di un aument des astensions e des schedis
blancjis o anuladis (plui dal 5%). Il PSdeG al è passât dal 31% dal
2009 al 20,53% di chestis elezions passant di 25 a 18 elets. Il
partît di riferiment dal nazionalisim galizian, ven a dî il Bloque
Nacionalista Galego (BNG), al è passât dal 16% al 10,16% dai vôts
e di 12 a 7 parlamentârs. Compromiso por Galicia (CxG), une
formazion nassude di cualchi mês par racuei i vôts dal nazionalisim
galizian plui moderât, e je rivade sì e no al un par cent dai vôts
cence rivâ a elei nissun rapresentant in Parlament. Intal front
nazionalist, la formazion vincidore e je stade Alternativa Galega de
Esquerda (AGE): un sogjet politic gnûf che al meteve adun Anova
Irmandade Nacionalista, nassude di une division dentri dal Bloque, cu
la çampe radicâl rapresentade di Esquerda Unida e cun altris piçui
grups di aree nazionalitarie. La gnove formazion politiche e je
duncje la vere novitât di chestis elezions e la stampe spagnole le à
za batiade la Syriza galiziane. Cui siei passe 200 mil vôts (o sei
il 13,99%) e i 9 deputâts e devente la tierce fuarce politiche de
Galizie, superant ancje il Bloque. Il so om di ponte, Xosé Manuel
Beiras, non storic dal nazionalisim galizian, al à za anticipât
bataie dentri e fûr dal Parlament sigûr che la sconfite dal PP e
rivarà de combinazion tra lotis sociâls e une oposizion dure in
Aule.
Font:
Galicia Hoxe, 21-22/10/12; El Pais, 21-22/10/12